Назмуларында ауур акъыллылыкъ да, тиширыу жумушакълыкъ да, поэзиягъа къуллукъ этиуню ачыкъ сёзлюгю да бирлешипдиле | Электронная газета "Заман"\nБу материал 1970-чи жыллада жазылгъанды. Аны шайырыбыз Зумакъулланы Танзиляны РСФСР-ни Къырал саугъасы берилген «Жюрек сёзюм» деген сайламала китабыны юсюнден Орусбийланы Фатима жазгъанды. Поэтессаны чыгъармачылыгъы андан бери жангы бийикликлеге чыкъгъанды, алай Фатиманы адабият оюму, ол жаны бла устача айтхан сёзю бюгюн да магъаналарын тас этмегендиле.\nЗумакъулланы Танзиляны «Жюрек сёзюм» деген сайламала китабы «Современник» китап басмада чыкъгъанды. Бу китап авторну орус окъуучула бла биринчи тюбешгени тюйюлдю. Баям, поэтесса мында адабиятла келген жолуна жангыдан эс бурургъа, этген ишине жашауу берген сынау кёзден къараргъа мурат этген болур. Ол себепден бу жаппа-жангы китапча, аны чыгъармачылыгъыны къанат къатдыргъанын туура этгенча кёрюннгенди.\nТаулуланы кёлден жюрюген чыгъармаларында тиширыу жюрек сыры, нюзюрю тёрню алып болгъанды. Сюймеклик къызыуу тышына чыгъалмай, жюреклерин кюйдюре, къызла, тап, бир бирлерине окъуна айтып болсала да, кеслерин суууталмай, тура кетип, ол къызыулукъ, жюрек муратны чалдишден ычхыннганы жаланда жырлагъа салынып болгъанды. Аны да жыргъа бири – сарнап, бири да – тобукъларын тюе, ма алай тюшюрюп болгъандыла.\nОл заманнга дунияда жюрюген жашау терсликге къажау сюелирге амал жаланда жырны юсю бла табылып болгъанды, тиширыула жюрек къыйынлыкъларын халкъны ауузунда жюрюрюк жыргъа салгъандыла. Андан башха онг жокъ эди алагъа. Ол амал а аланы жашау жюклерин женгил этгенди.\nЗумакъулланы Танзиляны поэзияда жолу бек алгъа ма аллай жырладан башланады, башха дунияны ачы сууун татхан эгечлери ачыкъдан айталмай къалгъан жюрек сырланы туура этиуден. Ол тема аны жазгъанларыны баш темаларындан бириди.\nТынгылагъандыла мында кёз жашла,\nКёзледен чыкъмай жюрекледе уюп,\nТынгылай билгендиле таула, ташла\nЁмюрле хапарын жюрекледе жыйып…\nАдамла, къаяла, юй тыпырла\nБилгендиле мында тынгылай, тёзе,\nОл тынгылаудан туугъанмы болурла\nЁмюрде ёлмезлик нарт, акъылман сёзле?\nЭгечлерим, сиз кечгинлик беригиз\nМен сизден ачыкъ болууум ючюн,\nЖюрекледе кетген сёзлеригизни\nБир-бирде къозгъай турууум ючюн.\nМа аллай тынгылауну кесини чыгъармачылыкъ иши бла бузаргъа деп къадар Танзилягъа буюргъанды. Аны назмуларында ауур акъыллылыкъ да, тиширыу жумушакълыкъ да, поэзиягъа къуллукъ этиуню ачыкъ сёзлюгю да, бармакъларындан бал тамгъан тиширыуну жигерлиги да кеслерине жер табып тохтагъандыла. Назмусу аны кесича жолну ишлейди, тизгинлерини къучакъларына битеу дуния сыйыннганды, алгъын ауузларындан сёзлерин чыгъарыргъа болмай, тынгылап тургъан тиширыуланы бир эгечлери дуниягъа жюрегин кенг ачаргъа онг тапханды.\nТаулуну юйюнде хар зат да кесини жеринде болады. Ол адетди. «Поэманы жаза туруп, ма ол тёрени эсде тутханма», - дейди Танзиля «Урушха къажау поэмасыны» ал сёзюнде. Ол былай башлайды чыгъармасын:\nБек тынч тюйюлдю хапарны\nКёз кёрмегенден жазаргъа.\nТюз сокъур адам тахтаны\nАлай мен айтыр хапарым –\nТюз тёрт мюйюшлю юй кибик.\nЖокъду кёп айтып къатларым,\nОкъуучум – ма ары кирлик:\nШагъырей ачылгъан эшик,\nАгъач тапчан, къарт олтурлукъ,\nСабийчик жатхан хар бешик,\nАриу къуралгъан ундурукъ;\nЖыйыгъычында накъыш кюбюр,-\nБарын да эсинге сен сал!\nНамыслы, огъурлу юйюр,\nБу малкъар юйюрдю – кир да къал!\nДуния жашауу Танзиляны назмусуна халкъны уллу сёзюню юсю бла киреди, жюрек сынауунда бишип. Аны чыгъармачылыкъ жолуна къарасанг, биринчи назмулары бла артда жазылгъанларыны орталарында магъана жаны бла башхалыкъла табаргъа къыйынды – ол биринчи башлагъанында окъуна адамны жашау жюгюн кесини жюрегинден ётдюргенди, ол а жюрек оту бла бирге назмула болуп къалгъанды. Поэзияны керти да уллу жолуна элтирик жаяу жолчукъну ма ол заманында окъуна табып къойгъан эди ол.\nТанзиля къара танымаса, ол жырланы кёлден этип турлугъу сёзсюздю, - аны назму кеби да, илхамы да аллай бир къайнайдыла фахмуда. Бир - бирледе аны тизгинлери нарт сёзню орунуна жюрютюрюк кибик, аллай магъаналы да, тап да ишленедиле.\nБоламыд да адамны артыкъ заты,\nЗаманы, къарыуу, атламы? – Угъай!\nТенгин сакъларгъа деп тохтатхан атын,\nЗаман артыкъданмы тохтатад? – Угъай!\nЖангыз къабынын ач болгъаннга берген,\nАны ёз къарыны токъдан бёлмегенди,\nКече белинде бешикни эхчеген\nОл жукъусу жокъдан эхчемегенди…\nБу назмула къолну угъай, жюрекни ишлеуюдюле. Ала керти адамны не заманда да бола келген ышанын жангы заманны элия жарыгъына чыгъарып къойгъандыла: тиллери да, къурамлары да алайдыла бу чыгъармаланы.\nДунияны кёре да, ангылай да билгени, алагъа «жан» сала да билгени поэзияны бек бийиклерине чыгъаргъанды Танзиляны. Бир бирледе дуния халы бла аны жюрек сезими бир болуп окъуна къалгъан кибикди – аланы орталарында башхалыкъны неда айырмалыкълыкъны табаргъа къыйынды. «Таула» деген назмусунда былай айтады:\nБарыны да кюзгюсюлле къаяла.\nКъуш къанатларын жайып учханча,\nТау къызла урчукъну къаты бургъанча,\nБирлери аяусуз жюн тарагъанча,\nБирлери ийилип суудан алгъанча,\nЖерчиле да жерни сюре тургъанча,\nКъойчу къойланы отларгъа бургъанча,\nАтлыла чаришде чабып баргъанча,\nУстала ишлеп кёрмючге салгъанча,\nКъая эринден ариу бичилип,\nБыллай сейирле туралла кёрюнюп…\nЗумакъулланы Танзилягъа табийгъат къуруда бир ариу кюнча кёрюнюп турмайды, анда огъурсузлукъну бла огъурлулукъну орталарында мюйюз тауушлу сермеши да, адам акъылыны бийиклеге учуу да жюрегинде, кёз туурасында боладыла.\n… Билеме: жан ючюн жан берилгенин.\nБу будай сабаны юсюн жапхан къар\nБудай ёсер ючюн кеси эригенин.\nЭски кырдык да, тап, болса да арсар.\nЖангы ёсер ючюн кеси эригенин…-\nдейди назмучу. Аллай тизгинлени окъусанг, Танзиляны табийгъатны ангыларгъа болушхан бир билгичи болгъанча кёрюнеди – аллай бир энчи ышанлары барды аны фахмусуну. Ол кесича кёрген затына назму кийим кийдирип, дагъыда артха, дунияны кесине къайтарады – кёп сакълатмай. Ол а адамны къууанчы болады, поэзияны бийик учуу да. Ол тюрлю ишлеую бла поэтесса жюрек сезимин дуния болумлагъа тийишлиликде сынап кёреди. Ма аны себепли ол чыгъармаларында бушууну бла къууанчны, къыйынлыкъны бла жашаугъа ышаныуну бир бирлерин алышындыра барыулары, ол ишде уа игиликни, къыйын болса да, жолун ишлеую баш жерни алады. Ма олду аны назмуларын адамлыкъдан, жюрек кючден толтургъан. Ма аллайладыла Танзиляны назмуларыны асламысы.\nМалкъар поэзияда жюрек сынауну дуниягъа былай ачыкъ болууу биринчи эсе да, алайды. Аны къалай ангыларгъа боллукъду? Фахмуну дунияны кёре билиую бла, заманны билиую бла, кесини жюрек сезимин билиую бла, кесини сезимини бла адамланы жюрек сезимлерини орталарында кёпюр ишлей билиую бла. Окъуучулагъа баргъан аллай жолну иги жаны да болады.\nТанзиля ол иги жанын къолдан ычхындырмагъанладанды. Ол кесини поэзиясына багъаны адамгъа къаллай бир билеклик эталгъанына кёре бичеди жаланда, кесим деучюледен тюйюлдю; адамладан кёргенин, тапханын, алгъанын жюрек жылыуу бла къайтарады. Ма алай бла къуралады окъуучуну бла жазыучуну орталарында къаты байламлыкъ, бир бирге ышанмакълыкъ.\nАны поэзия дуниясы кёп тюрлюдю: мында жашау къыйынлыкъ бла бетден бетге тюбешиу да, насыпха жол ишлеу да, ачыкъ сюймеклик ючюн бир заманда жашау ачы къапдырыргъа боллугъун билиу да, жашаугъа терен кирирге сюймеклик да – бары да бардыла аны поэзиясында. Назмучуну жюрегинде хар ким эслеялмагъан ишле назму тизгинлеге кирип къаладыла, ала бир бирлерин анда танып тохтайдыла.\nСени къатынгда болама къагъанакъ\nДуниягъа жаппа-жангыдан туугъан,\nАшауу, жашауу къолунгда болгъан.\nПоэтессаны нюзюрю былайды: жашау – жазыуду, жазыу – сюймекликди, сюймеклик – къыйналыуду. Бош бир зат да келмейди къолгъа. Ол нюзюр жангы да тюйюлдю:\nКъыйнал, къыйнал, хар кимге да\nНазмуларынг болур ючюн нёгер,-\nдеп жазгъанды онсегизинчи ёмюрде таджикли назмучу Зебунисса. Танзиля уа ма аллай тёрелеге кертичи бола келеди, ол тёрелени бютюнда бийикге кётюреди.\nКъанатлы да кетед уясын къоюп,\nДа, юзюлген таш да – къаясын къоюп,\nАна да кетеди баласын къоюп,\nБирде бала да – анасын къоюп,\nКетмеселе да дуниядан тоюп.\nСен а алма юлгю, юлгю аладан! –\nСен мени къоюп кетме дуниядан!..\nНазмугъа оюмну эшилиуюн сюймеклик сёзлени болумуна ушатып Роберт Фрост былай жазгъанды: «…Уллу фахму бла жазылгъан назму къурала барыууна кёре кесин бютюн ачыкъ эте да барады, айтыллыкъ затны бек игиси энди келлигине окъуучу ийнанады, ол ийнаныууна уа окъуучу назмуну ахырында, уллу акъыл бла мудахлыкъ бла бирге уюгъанда тюбейди».\nЗумакъулланы Танзиляны поэзиясыны жолу да ма ол ыз бла барады дерге боллукъбуз. Нек дегенде аны поэзиясы ётюрюкден, кёзбаудан, назмуну бузарыкъ затладан кериди. «Урушха къажау поэмасында» жюрек сезими, назмуларыны къанатлары болуп, алагъа кюч-къарыу бередиле, адамлыкъ ышанларын бийикге кётюредиле, авторну фахмусу уллу дуниягъа туурагъа чыгъады.\nПоэманы баш жигити Аслижан, эрсиз къалып, ол заманны ауур жюгюн кесини имбашларында элтеди, аны бла ол келир заман ючюн жууаплы болгъанын ангылайды, аны жюгюн да кётюреди керти да адамыча. Тиширыу адетинде жашаугъа кертичи бола, ол кесини сюймеклик сезимин ариу тутады, жюрютеди, ол а жер башында тюзлюкге ийнанмакълыгъы эди, урушха налат бергени эди.\n«Урушха къажау поэма» бизни бюгюннгю жашауубузгъа да айланыпды, ол ахшы муратларыбызгъа жораланады.\nОкъуучум, иги сен бир сагъыш эт:\nУрушда ёлгенни ма биргесине\nЁлген эсе уа Пушкинча поэт,\nТуумагъанлайын жер юсюне.\nНе уа сюйгени туруп келликча,\nЁлгенд деялмай, къарт болгъан къызгъа,\nТууар эди эсе уа Ленинча,\nДуниягъа айтыллыкъ ахшы жаш анга.\nУрушну жигити ол Жерни сакълагъан адамды, нек дегенде бусагъат дунияда уруш дегенинг ол аламны отха алдырып къоярыкъ ишди. Ол себепденди назмучуну чамланыууну аллай кенглиги да.\nУгъай, эркинлиги жокъду адамны,\nЁшюнню салып окъдан ауаргъа,\nКерекди сакъларгъа мамырлыкъны\nБитеу дунияда хар бир адамгъа, -\nдейди поэмасыны ахырында Танзиля. Ала тюйюлмюдюле саулай да адам улуну жарсыуу, къайгъырыуу да болургъа керек затла къайсы заманлада да.


Медалла алыб къайтхандыла - Государственное учреждение "Редакция газеты "КАРАЧАЙ"\nМедалла алыб къайтхандыла\nКъарачай-Черкесияны асыулу къойла бла эчкиле ёсдюрген малчылары хычаманны 14-ден 19-на дери Астрахань областда бардырылгъан 14-чю Бютеуэресей кёрмючде эки алтын, эки кюмюш, тёрт джез медаль, бютеулей да сегиз медаль алыб къайтхандыла.\nАры Къарачай-Черкесиядан баргъан делегациягъа КъЧР-ни Правительствосуну Председателини биринчи орунбасары Байчораланы Эльдар башчылыкъ этгенди. Делегацияны къурамына киргенлени арасында республиканы эл мюлк министри Боташланы Анзор, аны малчылыкъ бла асыулу ишлеге къарагъан орунбасары Бытдаланы Дахир, къой тутхан белгили мюлклени тамадалары эмда регионал аграр ведомствону усталары бар эдиле.\nАстрахань областда экинчи кере бардырылгъан ол ишге Эресейни 25 регионундан 90 мюлк къошулгъанды. Ала экспертлеге, адамлагъа да къараргъа эчкиледен, къойладан, атладан, тюеледен гаммешледен 400 мал теджегендиле.\nКъойла бла эчкилени Бютеуэресей кёрмючю Эресейни регионларындан келген малчыланы сынам юлешген площадкасы болгъанды. Эресей Федерацияны эл мюлк министрини орунбасары Джамбулат Хатуов айтхандан, малчылыкъда табдырылгъан кърал болушлукъну уллу магъанасы барды. Ол иги хайыр келтиреди. Мындан ары да фермерлеге, энчи мюлклеге кредит бериу ёсюб барлыкъды.\nКёрмючге Забайкальский, Красноярский крайладан келгенле да кеслерини джетишимлерин кёргюзгендиле.\nКъарачай-Черкесиядан баргъан малчыла уа, «Агро-Лаба», «Махар», «Заря-1», «Чотчаев О.У.» деген агъачлы мюлклени малларын элтгендиле. Халы этген джангы инновацион технологияланы хайырландыргъан «Квест-А» деген фабрика да джыйылгъанлагъа кесини продукциясын кёргюзгенди.\nРеспубликаны къойчулары быллай эришиулеге 19-чу кере къошуладыла. Быйыл Эресейни малчылыгъыны Миллет бирлешлигини эксперт комиссиясы, къарачай тукъумлу къойлагъа уллу багъа бериб, Бютеуэресей кёрмючню кёчген кубогун Къарачай-Черкесиягъа бергенди.\nБайчораланы Эльдар бла федерал аграр ведомствону тамадаларыны тюбешиулеринде Къарачай-Черкесияда Эл мюлк министерствону джангы джетишимлери белгиленнгендиле. Бу санагъатны ёсюб баргъаны, республиканы къойларын кёрмючге хазырланнганы мийик дараджада болгъаны чертилгенди.\nЭксперт комиссияны ахыр эсеблери ачыкъланнгандан сора, иги агъачлы мюлкле дипломла, Хурмет грамотала, кубокла бла саугъаландыла. Аланы арасында «Махар» ООО ПЗ къарачай къойланы иги къурагъаны ючюн эки диплом алды. «Агро-Лаба» СПК ПЗ къарачай тукъумлу къойланы кёб къурагъаны ючюн 1-чи, 3-чю дараджалы дипломла алды. «Заря-1» СПК ПЗ къарачай тукъумлу къойланы иги къурагъаны ючюн 3-чю дараджалы диплом бла саугъаланды. «Чотчаев О.У.» деген мюлк эт, джюн берген къойланы иги къурагъаны ючюн 1-чи, 2-чи дараджалы дипломла бла саугъаланды.\nБютеуроссия кёрмючню байрамында астрахань тюеле бла чабышыу, къыркъыучуланы конкурсу башха сейир затла болдула. Ипподромда уа джыйылгъан халкъ тюелени эришиб чабханларына къарады. Алай къуру Астрахань областда этиледи. Бу область тюелерини кёблюгю бла Эресейде алчыланы бириди. Анда 4,5 минг къалмукъ тукъумлу тюе барды.


Спецтехника Мебельная улица. Аренда спецтехники Мебельная улица\nСпецтехника Мебельная улица . Аренда спецтехники Мебельная улица .\nОТЗЫВЫ АРЕНДА СПЕЦТЕХНИКИ Мебельная улица\nНаш портал spetstehnikaspb.ru в сети интернет можно найти по таким запросам как: Спецтехника Мебельная улица . Аренда спецтехники Мебельная улица .\n# Спецтехника Мебельная улица # Аренда спецтехники Мебельная улица


Беш юйню башы джангыртыллыкъды\nКъарачай шахарны Махаметланы Солтан атлы орамыны экинчи номерли кёб этажлы юйюню башын джангыртыу башланнганды. Быйыл бу шахарда кёб этажлы беш юйню башына ремонт этер мурат барды.\nШахарны администрациясында билдиргенлерине кёре, Къарачай шахар округну экономика ёсюмден, къурулушдан эмда ЖКХ-дан управлениесини заявкасы бла башланнганды бу иш.\n2017-чи джыл башлары джангыртыллыкъ юйлени тизгининде Махаметланы Солтан атлы орамда эки юй, Мир орамда эки юй, Чкалов атлы орамда да бир юй бардыла.\nКъарачай шахар округну джууаблы къуллукъчулары айтханнга кёре, ремонт этиуню башлардан алгъа эки затха къаралгъанды: юй къачан\nишленнгенине, юйге тамамлы ремонт этер ючюн анда джашагъанладан къаллай бир ачха джыйылгъанына.\nКъарачай-Черкес Республикада кёб фатарлы юйлеге тамамлы ремонт этиу бла кюрешген фондну регионал бёлюмю юйлени башларын джарашдырыу бла байламлы заказ бергенди.\nБашлары тозурагъан юйлеге озгъан джыл да эс бёлюнюр керекли къалмагъанды Къарачай шахарда. Айтыргъа, Орджоникидзевский посёлокда кёб фатарлы эки юйню, Доммайда да бир юйню башлары тыйыншлысыча джангыртылгъандыла. Аны бла бирге Къарачай шахарда да кёб фатарлы бир юйню ал бетине тынгылы ремонт этилгенди.\nКелинлени парады боллукъду\nОкъуу аралыкъла ишлерикдиле


Керекли сайтны ач да, пенсиянгы юсюнден толу хапар бил | Электронная газета "Заман"\nКерекли сайтны ач да, пенсиянгы юсюнден толу хапар бил\nРоссейни Пенсия фонду бла «Ростелеком» «Интернетни азбукасы» китапны эмда azbukainterneta.ru сайтдагъы материалланы жангыртхандыла. Энди пенсиячыланы компьютерге юйретиу жаны бла онтёрт дерс боллукъду. Эки жангы бёлюм Фондну сайтында электрон жумушланы хайырланыугъа бла Интернетде иш излерге юйретиуге жораланнгандыла.\nКомпьютер бла ишлеуню юсюнден бёлюм да жангыртылгъанды: китапда Windows операция системаны 7-чи эм 10-чу тюрлюлери толусунлай суратланадыла. Преподаватель бу эки тюрлюден кёп хайырланылгъанладан бирин сайлап юйретирикди. Интернет бла сатыу-алыу этиуню бёлюмю да кенгертилгенди. Анда банк картала бла тёлеуле этгенде, аманлыкъчылагъа алдатмаз ючюн не затха сакъ болургъа кереклиси эсгертиледи. Битеу бу материалланы azbukainterneta.ru сайтда да табаргъа боллукъду.\nЭсигизге салайыкъ, интернет портал китап да Пенсия фонд бла «Ростелеком» 2014 жылда тауусхан келишимни чеклеринде жарашдырылгъандыла. Аны мураты пенсиячыланы компьютер жаны бла билимлерин ёсдюрюудю, ала къырал жумушларын Интернетни юсю бла къыйналмай тамамларча этиудю. Битеу материаллагъа Россейни Билим бериу академиясыны рецензиясы барды, анда китапда дерсле юйретиу-методика излемлеге толусунлай келишгенлерине, адамлагъа керек болгъанларына шагъатлыкъ этиледи.\nАндан тышында, фонд окъуучулагъа бла студентлеге http://school.pfrf.ru/ - сайт ачханды. Анда жаш адамлагъа Россейни пенсия системасыны къуралыууну, боллукъ пенсияны юсюнден ангылашыулу тилде айтылады. Аны ачып къарагъанла, пенсияларына къошулур ючюн не этерге кереклисин, электрон кабинетни хайырланыуну, СНИЛС-ни алыуну жорукъларын эм пенсия бла байламлы башха жумушланы къалай тындырыргъа боллугъун билликдиле. Ахырында уа неге юйреннгенлерин энчи тестни ётюп да тинталлыкъдыла. Бу сайт устазлагъа бла преподавательлеге, ата-аналагъа да хайырлы боллукъду, деп билдиргендиле фондну республикада бёлюмюню пресс-службасындан.


Аты айтылгъанлай турады - Государственное учреждение "Редакция газеты "КАРАЧАЙ"\nБорис Къызыл Уруп эл школда 8 классны тауусханлай, Гитче Къарачай районда Первомайскеде эл мюлк техникумгъа окъургъа киреди. Ол аны тауусханлай, къагъытын да тюгел къолуна алгъынчы аскерде къуллукъ этерге чакъырылыб Первомайскеден кетеди.\nСтаврополь шахарда аскерчилени джыйгъан пунктда бир-эки кюнню тутуб, Аппакъ улу Борисни Узбекистанны Термез шахарына ашырадыла. Ол 1984-чю джылны джазындан къач кёзюуге дери ол шахарны аскер бёлегинде кёб тюрлю затха окъуб юренеди. Алты айны ичинде аны уруш этерге кючлю хазырлагъандыла. Алайда тамам иги юреннгенден сора аскерчилени арасындан бир къауумну айырыб, сайлаб, тахса взвод къурагъандыла да, Борисни да алагъа къошуб Афганистаннга ашырадыла. Ол Кандагарда 3-чю тахса взводну таулада мараучу батальонуна тюшеди. 1984-чю джыл аууз-герги (октябрь) айдан 1986-чы джылны хычаман (май) айына дери Афганистанны джеринде къуллукъ этгенди. Ол къазауат баргъан Дарзаб ауушда, Синжарай, Кучки-Нахуд, Хадирзай, Делаки-Пайн, Гарсалай къышлакълада дагъыда башха кёб джерде моджахедле бла уруш этген совет аскерчилени тизиминде болгъанды. Урушда къоркъуулу болумлада ол, къыйын джумушланы толу баджарыб, кесини билимин танытханлай тургъанды. Уруш баргъан кёзюуде къоркъуулу джерледе бир талай джашны джан къоркъуудан да сакълагъанды. Андан сора аны тамада сержант этгендиле, кесин да таулада мараучу взводну командирини заместители этиб сайлагъандыла.\nБорис тири аскерчи эмда борчуна керти, билимли, тахса джумушлагъа тамам уста, керти таулуну шартлары танылгъан адам болгъанына аскер тамадаларыны аны юсюнден джазгъан бюсюреу къагъытлары да шагъатлыкъ этедиле.\nАппакъ улу аскерде къуру тахса джумушладан сора да башха ишлени да баджарыб тургъанды. Бюгюнлюкде, ай медет, кеси сау болса, ким биледи, кёб хапар айтырыкъ болур эди. Алай болса да, аны уллу къарнашы Мухтар айтхан хапарладан, Борисни къалайда къоркъуу бек болса, алайгъа ийиб тургъандыла. Ол аскерчи тенглери бла бирге, бёлек болуб кече бла душман бетджан салгъан джерлеге барыб, аланы халларын тинтиб тургъандыла. Моджахедле бла бетден бетге тюбешиб, уруш да этгендиле. Аллай къоркъуулу кёзюуле кёб болгъандыла. Борис урушда не бек къоркъуулу болумда да батырлыкъ кёргюзюр ючюн къалмагъанды. Аны ол шартларына Афганистанны эмда Совет Союзну кърал саугъалары, Хурмет къагъытлары шагъатлыкъ этедиле.\nАппакъ улу Афганистанда 1984-чю джыл аууз-герги (октябрь) айны 18-ден 1986-чы джыл элия (июль) айны 16-на дери къуллукъ этгенди. Аскер борчун толу бериб туугъан элине сау-эсен къайтханды. Не къыйын кёзюуде да джунчуб къалмай, батырлыкъ танытханы эмда Ата джуртуну аллында этген антына кертилей къалгъаны ючюн тамада сержант Аппакъланы Борис «Урушлада этген джетишимлери ючюн», «Афган халкъдан бюсюреу» деген дагъыда бирси медалла бла эмда Хурмет грамотала бла да саугъаланнганды.\n1987-чи джыл Борис Ставрополь шахарда ветеринар институтха окъургъа кириб аны джетишимли тауусханды. Мал дохтур усталыкъны алыб, ол Преградна совхозда талай джыл ишлегенди. Совхозну ишчилери, элчиле аны сыйын бек кёргендиле. Аппакъ улу хар адамгъа да джумушакъ сёзюн, джюрек джылыуун бергенлей джашагъанды. Борис арт джыллада Преграднада «Соковый» ётмек комбинатны директоруну орунбасары болуб ишлегенди.\nАппакъ улуну Афганистанда къазауатда алгъан джаралары джарсытханлай тургъандыла. Ай медет, ол джарсыуладан 1995-чи джыл бек ауруб больницагъа тюшгенди. Саулугъун бир кесек багъаргъа кюрешсе да, джаралары аны инджитир ючюн къалмагъандыла. Алай болса да аланы чурумундан Аппакъланы Борис 2005-чи джыл ауушханды. Джандетли болсун.\nКъачан да Аппакъ улуну элчилери сыйын иги кёре эдиле, кесине да «Къызыл Урупну хурметли элчиси» деген атны бергенлери да анга шагъатлыкъ этеди. Уруп районну школларында сохталаны джигитликге, патриотизмге юретген дерследе аны аты айтылгъанлай турады.


3DNewsНовости Hardwareноутбуки и нетбукиФотографии Sony VAIO CC111 Chromebook по...\n26.03.2012 [17:10], Владимир Мироненко\nДля подсчета предложений на рынке устройств на Chrome OS пока достаточно пальцев одной руки. В прошлом году появилось всего две модели — Samsung Series 5 Chromebook и Acer AC700 Chromebook. В случае, если Sony анонсирует VAIO CC111, это будет лишь третья модель на базе Chrome OS.\nSamsung анонсировала хромбук Series 5 Chromebook с ценой $349;\nAcer снизила цену AC700 Chromebook на $100.\nПостоянный URL: https://3dnews.ru/626598\nТеги: sony, vaio, chrome os, fcc, фото, слухи\nsony, vaio, chrome os, fcc, фото, слухи


Аниме Кинтама 13 серия смотреть онлайн Kintama\nАниме ВидеоКинтама смотреть онлайн\nKintama (2012, Япония)\nАниме Кинтама смотреть онлайн, 13 серия\nGintama TV-3 / Гинтама ТВ-3 - CM 1\n<iframe src="http://vk.com/video_ext.php?oid=-15822699&id=163358689&hash=5a0d8a1c302c03b5&hd=3" width="560" height="391" frameborder="0"></iframe>\nКинтама. Серия 13\nКинтама. Серия 12\nКинтама. Серия 11\nКинтама. Серия 10\nКинтама. Серия 9\nКинтама. Серия 8\nКинтама. Серия 7\nКинтама. Серия 6\nКинтама. Серия 5\nКинтама. Серия 4\nКинтама. Серия 3\nКинтама. Серия 2\nКинтама. Серия 1\nYato Kami +1\nкрутость этого аниме просто зашкаливаеееееееет!!!!!оно такое ржачное эт ваще...еще 1,2 и 3 сезоны эт просто уморааа столько смешных моментов...когда они новый год праздновали,когда ловили жуков,я помню те ржачные моменты когда Элизабет немного но разговаривала xD я помню ту ржачную серию про игру "ОВИЕ",когда Гин-сан читал реп xD,когда они попали в отель со "стендами" когда они все дружненько лысели xD..особенно ту серию про рейтинг xD когда они их в конце с крыши скинули xD...блин там было ооочень много ржачных моментов,но я пишу то что запомнила)))конечно эти моменты из предыдущих сезонов,но все равно напишу в последнем сезоне)))особенно мне нравится перевод с "ШАЧИБУРИ" с этим переводом еще ржачнее смотреть,короче аниме ОТ БОГААА!!!!)))СМОТРЕТЬ ВСЕМ))))


Эльбрусоид :: Форум :: Джылы хапарла...\n[color=brown:ada9c62ded][b:ada9c62ded]Сенсиз[/color:ada9c62ded] Тёгерекни бир тукъум, бир тюрлю шошлукъ басханды. Джашауну тюрлю-тюрлю бетли этиучю оюла тас болгъандыла. Кёк да чууакъ тюл, ханс да джашил тюл, кюн да джылтыраучусуча джылтырамайды. Джайны чиллесинде санымы сууукъ къалтырауукъ кючлегенди. Джашауума магъана бердириучю сезимлерим, къырау ургъанча, мууал болгъандыла. Кёзлерими, джюрегими да, анча джылны толтуруб тургъан сыфатынгы, тыяргъа мадар табмай къалдым. Энди уа бош болгъан оруну хатерсиз сууукъ аяз тарайды. Анча джылны кесиме таянчакъ этиб, базыб тургъан сюймеклик ёлдю. Сынгар кёлеккемди джер юсюнде джюрюген. Энди анга джан кириб, джашаугъа учундургъан джидтин къайтырмы къайдам...[/b:ada9c62ded]\n[color=brown:4e288c9f52][b:4e288c9f52]Джылыу излей[/b:4e288c9f52] Сууукъ. Юйде да, джюрекде да, джылыу табалмай, кюнню бир таякъчыгъын кёралсам деб, балконнга чыкъдым, алай а? Мамукъча ариу, кирсиз тубан да, элни башында къая ранлагъа кириб, чулгъана-чулгъана, кесин таулагъа ышый, джылыу излей эди.[/color:4e288c9f52]\n[color=brown:4f5e60276f][b:4f5e60276f]Ариу сёзле, орунсуз сёзле[/b:4f5e60276f] Ариу сёзле, мийик сёзле, айтылыргъа тыйыншлы болмагъанлай, айтылгъан сёзле, орунсуз сёзле ? кесигизни ишигизни этдигиз ? эсими тубаннга ийдигиз, джалан джюрекни кёлюне тийдигиз.[/color:4f5e60276f] /[b:4f5e60276f]Къубадийланы Лейла[/b:4f5e60276f]/\n[color=brown:3e026a9756][b:3e026a9756]Ашхы умутла бла джашатхан сюймеклик[/b:3e026a9756][/color:3e026a9756] [color=brown:3e026a9756]Экиси бир-бирлерине тюбешмез заманларында тюбешдиле. Бюгюннге дери кеслерини джашау джолларын бир-бирсиз сюре келгенлеге не зат чурум болду алай тюбеширча? Алай а, не келсин, Айшатны эки ариу уллу къара кёзюнден атылыб чыкъгъан ?садакъ окъла? келиб джюрегине къалай ачы джара салгъанларын ангыламай къалды Азнаур. Айшат бла къууанчлары джаз башыны ариулугъуна ушады да, экиси да тёгерекни ай да, кюн да, джулдузла да бирча джарытхан бир башха дуниягъа тюшюб къалгъанча болдула. Бу халгъа мутхуз тюрсюн берген хар озгъан такъыйкъаны аланы бир-биринден айрыргъа ашыкъгъаны эди? Заман озду. Джылны сейир чагъы ? къач табигъатха ие болду. Тереклени чапыракълары тюрлю-тюрлю бояулу сууланы ичиб, джанкъылыч тюрсюн алдыла. Тереклени бутакъларындан ычхыныб, башларына эркинлик табхан чапыракъла, бир кесекни хауада уча келиб, джерге тёшеледиле. Шиндикде олтуруб, алагъа къараб тургъан Айшатны къулагъына, чапыракъла, кёл эте, бир затла шыбырдагъанча эшитиледи. Ала бла ушакъ этерге излегенин ангылаб, Айшат, тёгерегине сескекли къараб, кишини кёрмегенинде, бир кесек кесин басады. Алай болса да, башын кючлеб тургъан ауур сагъышладан къутулалмайды. Анны бу болумдан чыгъарлыкъ сынгар да Азнаурну ауазы эди. Ол ауазны былайда эшитмезлигин ангыласа да, джюреги: ?эшитирикме, эшитирикме?, деб ангысын дженгерге кюрешеди. Джаны дыгалас этиб тебресе, кесине не джерде, не кёкде орун табмай, къолуна къаламны алыучу Айшат, бюгюн анны болушуруна да ийнанмайды. Болмагъанында, сумкасындан бек сюйген джазыучусу акъылман Батчаланы Муссаны китабын чыгъарыб окъуб башлады: ?Санга бара турлукъма мен Турнала бла, аяз бла, булут бла. Къач келгенлей, кём-кёк кёкде Акъ турнала учсала, кёкге къараб, Турналаны санай тур, Къарачайдан джазгъы джелле урсала, Джелге туруб, чачларынгы тарай тур! Бизден учуб, акъ булутла Басхан таба аусала, Сен алагъа баш кёлтюрюб къарай тур! Бара-барыб, джангур болуб, джаусала. Къачыб кетмей, бир кесекни алай тур!... Джюреги, къуршоулагъан темир тузакъдан бир кесек бошланнганча болуб, Айшат эс джыйгъанында: ?Мама, мама, кел юйге барайыкъ?, - деб джашчыгъы юсюне ёрге сюелиб тура эди.[/color:3e026a9756] [b:3e026a9756]/Къубадийланы Лейла/[/b:3e026a9756]\n[color=brown:72a64f3a49][b:72a64f3a49]Сюймеклик джыламукъла[/b:72a64f3a49] Къалай сейирди джашау: адам бир гитче затчыкъдан эм насыблы, неда эм насыбсыз болургъа болады. Мен да алайма. Сен, ышара меннге къараб, ойнай - кюле сёлешсенг, мен ол кюн эм насыблы адамма, кече да тынчлыкълы джукълайма. Алай а... Билемисе, бир-бир кёзюуде джюрегими къалай къыйнайса? Асыры къыйналгъандан не кече джукъу, не кюндюз тынчлыкъ табалмайма. Ма бюгюн да алайма. Ким биледи, не бла джанынга тийген болурма, не бла къыйнагъанма... Къалай ачыулу боласа сен бир-бирледе. Нек? Неди сени джанынга татыб, меннге къыйыкъ сёлешдирген? Некди джашау былай хатерсиз? Мен сени кемсиз сюеме. Бирични кёрген кюнюмден бери джюрегим сени блады. Сен а мени тюз тенгча кёресе, ачыулансанг, джюрегими къйнайса. Этме алай. Билемисе, сен меннге бюгюн тик джууаб бергенингде, мени къалай джыларым келген эди. Сени къатынгдан кетгенимден, джылагъан да этдим. Тенг къызым, эслеб, эрлай ангылады, алай а джукъ да айталмады. Биледи ол мени джюрек ауруууму, ангылайды, алай а длжукъ бла болушалмай тынгылайды. Мен а джылайма... Сюмеклигими исси джыламукълары бетими кюйдюре, энишге саркъадыла. Терезеден къарайма. Кёз аллымда сен сюелесе. Ол ариу къара къашларынгы ачыулу тюйюб, тнглеринге хыны къарайса.Бир-бирде акъырын кюлесе, алай а къара кёзледен ачыу чачылмайды, кетмейди. Неди сени джанынгы къыйнагъан? Неди ачыулу этген? Джаным, алтыным, айт меннге. Ийнан, ангыларыкъма, кечерикме. Джюрегими быллай бир эзме... Ма энтда сен ышардынг. Мен да джылай тургъанлай ышарама. Джаным, къыйналгъанывмы бир кёр... Огъай, огъай, мен сеннге джыламукъларымы кёргюзюрюк тюлме. Кёз аллымдан тас болдунг. Энтда джылайма. Алай а... сен орамтын келе тураса. Бизге келе болурмуса? Огъай, кетдинг ётюб... Энтда джылайма. Къвйт... Къайт ызынга, кёр джюрек джылаууму, бер джюрек джылыуунгу. Къайт. Энди джыларыкъ тюлме.[/color:72a64f3a49] /Хубийланы Фатима/\n[b:c2d3fffc4f][color=brown:c2d3fffc4f]Къайгъы тюлдю, аурууду[/b:c2d3fffc4f] 1. Аман халим, къуджур халим ? ийнанмаучулугъум. Не эссе да сюймеклик дегеннге да алай эдим. Тенгча кёрюб, багъалатыб тургъан адамым ол сёзню айтса хакъ кёлюнден, экинчи анны атын сагъынмай джашай эдим. Алай а исси кюнню бузла да эрийдиле. Сени ийнакъ къарамынгдан мени джюрегиме да огъур джылыу уруб, кесим да ол сезимге бёлендим. Кюнлерими сени юсюнгден сагъышла бла, кечелерими сен болгъан тюшле бла ётдюре, алай джашаб башладым. Къуджур халим узакъ кетди. Ёхтем къушнукъуча ётгюр джюрек. Джюджекникича ингил тыпырдайды сени бир къарамынгдан. Нек эсе да сеннге кемсиз ийнаныб, насыбымы сеннге ышандым. Сюйген джюрек сангырау, сокъур болады, дегенлери кертимиди, ётюрюкмюдю? Билмейме. Сени ючюн разыма джюрегими алай сангыраулугъуна. Джюрегинги ачхан кюнню мен эм насыблы кюннге санарыкъма. Керти сюймеклик болгъанын билдиргенинг ючюн, ол сезимни ангылай билирге юретгенинг ючюн, ма бу насыблы ургъан джюрек ючюн ? сау бол! 2. Джюрегим алыныб кетер да, деб къоркъама бир-бирде. Экибиз айырылгъанлы кёб болмаса да, тансыкълыкъ кемирген джюрек кесине орун табмайды. Сени атынгы къайтара, сыфатынгы кёз аллымда тута, тюшюмде тансыкълай, алай ётдюрдюм бу озгъан кюнлени. Ауазынг къулагъыма къараб кишини кёрмесем, уллу джарсыу тюшгенча асхына? къалай къыйынды былай джашагъан. Чыпчыкъ болуб шорбатынга къонуб, эртден сайын джырым бла сени уятхай эдим. Тау джелчик болб аллынг бла оза тургъа эдим. Не да болгъа эди да, бюгюн быллай бир термилмеге эдим тансыкълыкъдан. Сен а мени унутуб къойгъанча кёрюнеди кёзюме. Ахыр тюбешиуюбюз тюшеди эсиме. Къарамынг мыдах эди ол кюн. Энди къачан тюбербиз къайдам. Бюгюн. Тамбла, айдан, джылдан? Къачан тюбесек д бир затха ишексизме мен: кмсиз сюйген джюрек сени ёмюрде унутурукъ тюлдю. Ол сени хаман да саъларыкъды. Ол джюрекни сюерге. Ийнаныргъа сен юретдинг. Джюрек а устазын унутмайды. Джюрек тансыкълыкъда термилиб джашайды. Ийнанады, сакълайды? 3. Тынгысыз джюрекни къайгъысы кёбге барыучанды. Юреннген эдим. Алай а бу къайгъы тюлдю, аурууду. Асыр дженгил джугъуб, энди уа сау болургъа унамагъан къыйын аурууду. Тынгысыз джюрек а юренмеген кёре эдим аллай ауруугъаю арадан талай заман озса да, тынгы табаргъа, сорушургъа унамайды. Бу ауруудан тазаланыргъа юренмезча кёрюнеди. Эшта, сюймеклик ёмюрлюкге адамны юсюнде къала болур?[/color:c2d3fffc4f] /Хубийланы Фатима/\n[b:da309e9518][color=brown:da309e9518]Ах, ол мени бир сюе эди![/color:da309e9518] [/b:da309e9518] [b:da309e9518] Ий, субхан Аллах, ол мени бир сюе эди! Ол меннге бир термиле эди. Былай кёзюме къараса, кёзлеринден тёгюлген нюр, "дюр" деб джаныб, шынкъартха бурулуб, мен да аны ортасына тюшюбмю къалама деб, алай болуучан эдим. Ол кёзге кёрюннген зат болса, Минги Таудан мийик, Къара тенгизден кенг, джазгъы чууакъ кёкден терен, джер джюзюнден уллу бир зат болур эди. Аны кёз къарам, адам аякъ, адам ангы ёлчелеелмез эди. Ах, ол бир сюе эди мени! Былай меннге къарагъанлай, сыфаты башха тюрлю бола эди. Бир тюрлю бир чырайлы, сюймекликча, чексиз ариу бола эди. Аны эси меннге кетген кёзюуде, къараб, къарамындан тоймаз эдинг, мен да, сейрсиниб, анга къараб туруучан эдим. Алтын нюр тёкген кёзле, асыл сёзлени шыбырдагъан эринле, къууанч сезим къанатлагъа ушатхан къашла кимни да ариу этмей къоярламы! Ах, ол бир сюе биле эди мени! "Зайнеб!" деб атымы айтса, санларым къыйлыб, тобукъларым тутмаймы башладыла деб, аллай халгъа тюше эдим. "Зайнеб" десе, ауузунда тили, май болуб, эриб къалыргъамы башлады хадауусну деб, сагъайыучан эдим. Ах, "Зайнеб" деб, бош айтыбмы къоя эди! Атымы хар харифи бирер сейир магъана бере эди: "Зауугъумса, ийнагъымса, насыбымса, эшит, бил", - дей эди атымы къайтара. Эшите эдим, алай а къулагъымдан джюрегиме тюшюре билелмей эдим. "Мукъладисча, кесинге тартаса", деучен эди. Ах, ол бир сёзле биле эди, анда бир кёзле бар эдиле! Ах, ол эки кёзю! Ала кёзле тюл эдиле, сюймеклик ичлерине сыйынмагъан, тюбсюз кёлле эдиле. Кеси уа меннге: "Кёзлеринги теренине кёмюлюрюм келеди", - деучен эди. "Къараб тургъанлайыма, тансыгъымы алалмайма", - дей эди. Анда бир кёзле бар эдиле! Джай болуучанды аллай кёк: терен, чууакъ, къарасанг, къараб тоймагъан, узалсанг... Ах, узалыб а, къалай джетелген?!.. Ол да меннге джетелмей эди. Джюрегиме ётелмей эди. Ах, ол мени бир сюе эди. "Сени кёзлеринг бла къарарым келеди дуниягъа" - дей эди. Сюйген джюреги сезмей эди ансы, мени кёзлерим ол сагъатда къарау сокъур эдиле. "Сени менден бир тахсанг барды" - дей эди ол меннге. "Тахсаны сезсенг, аны билиринг келеди", дей эди. Мени джюрегими бир тахсасы кёб сезим тенгизге ушата эди. Мени сабий джюрегими уа, дуниягъа кёзюн джангы ачхан кюнлюк гокка хансчыкъныча, сезимлери джарыкъ, оюмсуз, ингил эдиле. Тахсасы уа... Кеси кесин ангыламагъаны болур эди. Ах, ол мени бир сюе эди... Къанатлы болуб учар эди, мен анга "хо" десем. Джер этегине ётер эди, "мени ары элт", десем. Сюйюмчю джулдузну келтирир эди, "аны меннге бер", десем. Чокъуракъ суу болуб тёгюлюр эди, "суусабма", десем. Эм насыблы болур эди, "сюеме, кел", десем. Келирин ашыгъыб сакъласам да, келсе, келдинг, демей эдим, хаман да келиб турлукъду деб, акъылым алай эди... Бир кюн а, келмеди да къалды. Экинчи, ючюнчю, тёртюнчю кюн да...келмеди. Сакъладым. Сакъладым. Сакъладым... Эки джыйырма джыл ётса да, ма бюгюн да сакълайма... Нек? Билмейме... Ий, Аллах, сизге аны несин айтама?! Хы. Сейирсиниб. Аны ол сюе билгенине сейирсиниб. Субхан аллах, ол мени бир сюйюу эте эди! Ма бюгюн да унуталмайма аны.[/b:da309e9518] /Байрамукъланы Фатима/\n[color=brown:531a2ded69][b:531a2ded69]Мени къанатыммы барды?[/b:531a2ded69][/color:531a2ded69] [b:531a2ded69] Къайры эсе да мен ашыгъыш барама. Джол къорамайды, чабышхан да этеме. Амма, не кюрешсем да, аллымда рахат баргъан адамланы ызларындан джетелмейме. Аланы ызларындан алай нек ашыгъама? Меннге ала бла барыргъа керек эсе, нек джетелмейме чабыб да? Мени джол нёгерлерим ала тюл эселе, джюрегим нек билдирмейди? Мен анга сезимли, тёзюмлю, деб тургъанлыкъгъа, ол джукъ да билмей болурму? Джюрегим тюл эсе, ызларындан джет деб, мени сюрген неди да? Къалай болады алай, ашыкъмагъанлай, дженгил баргъан, чаба тургъанлай, джол къораталмагъан? Меннге кёрюннгенча болмай, ала чабыб болурламы? Бара тургъан кёзюуюмде, аны чурумун ангылай эдим, энди унутханма. Учхун болуб, ол эсимден кетиб къалгъанды. Ол мени эсиме джазылмагъаныны бир магъанасы болурму? Ол эсимде къалса, джюрегиме джюк болуб, алгъа барыргъа къоймай, хаман артха тартыбмы турлукъ эди? Алгъа баргъан неди? Джер тёгерек эсе, аллыма барама деб тургъанлай, кетген джеринге къайтыб келмеймисе? Аллынга баргъан деген, тамблагъа баргъан, деген эсе, артына баргъан тюненегеми къайтады? Аллына баргъан алгъа баргъанмыды, ол игиликге ? ашхлыкъгъамы элтеди? Эки адам бир джолгъа, бир кюн чыкъсала да, барлыкъ джерлери бир бола тургъанлай, бирини джолу ? узун, бириники къысха нек кёрюнеди да, нек болады алай? Къайсы джол бла барыргъа керекди? Менича, менден алгъа джолгъа чыкъгъанланы ызларынданмы огъесе кесинг сокъмакъ салыб, кийик сууукъ джер бла барлыкъ эсенг да, энчи джол айырыргъамы керекди? Адам аякъларым бла джюрюйме, къайры да аякъларым элтелле, деб тургъанлыкъгъа, муратына келтирген ала болмазламы? Неди да? - Эсинг, акъылынг аягъынг басхан джерден ары чыгъалмай эселе, джашауунг мугурду, - деди меннге терекге къонуб тургъан чыпчыкъчыкъ. - Да мени, сенича, къанатларым джокъду. Адам джолну не аякълары бла, не аякъларына болушлукъгъа деб, къолу бла ишлеген затла бла къоратады: арба бла, машина бла? - Билмейсе, билмейсе! - Айхай да, суугъа тюшсе, суу бала, кёкге чыкъса, кёк бала, джерге тюшсе, джер бала болуучу дууадакъча, аллай насыб берилмегенди адамгъа. Майна, сен да, терек бутакъ ? бешигинг, хауа толкъун ? нёгеринг, кёкде ? зауукъ, джерде азыкъ табаса! Мен а, не? - Адам улу, эм сейирлик ? сени къанатынг? - Къанатым!? Адам къанат? Джангыз къанат кёкге кимни чыгъаралыр! Аны ючюнмю учмайдыла адамла? - Учадыла адамла! Учхан къой, джууукъ кёкге чыкъгъан къой, джулдузлагъа, тау тёппелеге къонадыла, Ай бла ушакъ къурадыла. Кёзню къысыб ачханча бир заманнга, саулай джерни аулаб, алай къайтадыла. - Ол таурухду, мен таурухну сюймейме, - Ашыкъмайын баргъанланы ызларындан аны ючюн джетелмединг? чабышыб да, - деди меннге тура сёзлю, cары тёшлю къанатлычыкъ? [/b:531a2ded69] /Байрамукъланы Фатима/\n[b:339ed41df4][color=darkred:339ed41df4]АТАМЫ ТЕРЕГИ [/color:339ed41df4] Къыш не сууукъ болса да, не кёб созулса да, аны ызындан джаз келмей мадары джокъду - алай ишленнгенди табигъат. Аслан джашагъан джерге да келди энтда джаз, терекле чагъа башладыла. Аслан, атасы юретгенча, тереклени къуу бутакъларын кесе келиб. юйню артында башха ёсген юч кертме терекге джетди. Ол, ортада терекни быйыл чагьар джапысы болмагъанын эслеб, ингирде анасына сорду: -\tАнам, юй артында юч уллу кертме терекни ортасындагъы къуу болгьан болур дейме, кесиб атармы эдим, бош джер алдырмай? Анасыны бети тюрлениб, мыдах болгъанын эследи. Бир кесек туруб, анасы айтды: -\tДжашчыкъ, терекни бир кесек турмагьа къоярмы эдинг? Чакъмаса, къачда, не да келир джаз кесер эдинг... Андан бери Аслан ол терекге кюн сайын къарайды. Эки ыйыкъ кетди, алай а терек чагъарча кёрюнмейди. Къалгъан терекле чакъгъандыла. Аслан анасыны ол кюн мыдахлыгъын унуталмайды, аны алай нек мыдах болгъанын да ангыламайды. Бир кюн, анасы базаргъа кетиб тургъанлай, Аслан юйден чыгъа барыб, терекни чагъа башлагьанын кёрдю. Анасыны ке-лирин ашыгъыб сакълай турду. Кюнорта бола, анасы орамны аягъындан кёрюнгенлей, чабыб аллына барды. -\tАнам, анам, кертме, терек чагъыб башлагъанды, - деб гитче сабийча къычырды. Анасыны кёзлеринде джыламукъла ойнадыла. -\tАнам, шо бир айт, сен ол терекге аллай бир нек сагьаяса, андан сора да кёбдюле да тереклерибиз? - деди Аслан -\tДжашчыкъ, къалай айтыб ангылатайым мен сеннге?.. Ма быйыл сени онджети джылынг толду. Сен туугъан джылны джазында орнатхан эди атанг ол юч терекни бирин сеннге, бирин кесине, бирин да меннге атаб. Ол чакъмай къалгьан атангы терегиди... -\tСора эндиге дери меннге аны нек айтмай тургьанса, атам ёлгенли да болду талай заман? -\tКъарт атанг бла къарт ананг билиб къоярла, деб уяла эдик экибиз да. Сен да айтыб иймезсе. Кертме терек бир кесек замандан акъ чакъды, бия-гъынлай уллу кертмеле бишгендиле энтда аны юсюнде. -\tАнам, билемисе ненча джыл джашайды кертме терек? -дейди Аслан. -\tОгь'ай. -\tМен китабда окъугъанма - джюз джылдан артыкъны, иги къарасанг. Энди Аслан, тереклерине суу сала тебресе, ол кертмеге айырыб кёл ашайды.[/b:339ed41df4]


Француз республикан орузлама — Википедия\nФранцуз республикан орузлама\nФранцуз республикан (революцион) орузлама Францияда Уллу Француз революцияны заманында Миллет конвентни декрети бла 1793 джылны 5-чи октябрында мюкюл этилгенди, 1806 джылны 1-чи январындан башлаб Наполеонну буйругъу бла къоратылгъанды. Орузламаны энчи комиссия къурагъанды, аннга башчылыкъ Жильбер Ромм болгъанды, бу орузлама эски адетлени къойгъанны, дехристианизацияны эмда "табигъат диннге" кёячюуню белгиси болгъанды.\nРеспубликанны II джылына республикан орузлама (1793/1794)\n2 Артыкъ джылла\n4 Декаданы кюнлери\nРеволюцияны биринчи джылы, 1792 джынгы эраны башланыуу болуб баямланнганды. Христосну туугъанындан башланнган эра эмда 1-чи январдан башланнган джыл къоратылады. Джылланы тергеу 1792 джылны 22-чи сентябрындан башланады, бу дата патчах властны къоратылыб, республиканы баямлагъан дата болады. Ол джыл 22-чи сентябрь къачхы кюн тенглик бла келишгенди. Аны ызындан келген джыллада джангы джыл къачхы тенг кюнлюкню кече джарымында башланнганды. Джыл 12 айгъа юлешиннгенди, айда 30 кюн болгъанды. Артыкъ къалгъан 5 неда 6 джылгъа санкюлотидле атны бередиле. Хар кюннге да энчи ат бередиле. Айны атларын Конвентни депутаты Фабр д’Эглантин теджегенди, эмда табигъатда болуула бла байламлы болгъанды. Айланы атлары француз, латин, грек тамырладан къуралгъандыла (юлгюге, «фрюктидор» — «кёгет берген», - лат. fructus «кёгет» и бур.-грек. δῶρον «саугъа», «прериаль» — «джайлыкъланы айы», от фр. prairie «джайлыкъ»). 360 кюнню атлары (санкюлотидлени тышында) табигъатда болууланы, ёсюмлюклени, джаныуарланы атларын джюрютгендиле, сёз ючюн, фр. vache «ийнек», фр. rhubarbe «раугъаш» (ревень), фр. carotte «быхы». Алай кюнлеге ат бериу джанг ачылыу болмагъанды, аннга дери да кюнлеге сыйлыланы атларын бергендиле. Аталагъа-аналагъа бу кюнледе туугъанлагъа ол кюнлени атларын атаргъа теджегендиле, сёз ючюн, Ваш (Ийнек), Каротт (Быхы) д. а. к, кертиликде бу теджеулеге тынгылагъан аз болгъанды, кюнлени атлары, айланы, декадаланы атларыча болмай, хайырланмагъанны орнунда болгъандыла.\nЫйыкъны орнуна он кюнден къуралгъан декада болгъанды; бу атлам, революциячыланы онлукъ биримлеге кёчюуню ( ол заманда метрлик системагъа, тюз мюйюшню 100 юлешиуге кёчюлгенди) эмда дехристианизациягъа кёчюуню ышаны болгъанды (ыйых кюнле, Пасха дагъыда башха христиан байрамла иш кюнлеге тюшгендиле). Декаданы кюнлерине ыйыкъланы кюнлерича — lundi, mardi… — "номерлик" атла берилгендиле, декада primidi бла башланыб décadi бла бошалгъанды; décadi, ыйых кюн кибик солуу кюннге саналгъанды. Алай бла айда юч декада болгъанды..\nРеспубликан орузлама Париж коммунаны заманында дорнуна салыныб 1871 джылны 18-чи мартындан 28-чи майына дери джюрютюлгенди. Париж коммуна тюшгенден сора григориан орузлама къайтарылгъанды.\nАртыкъ джылла къайтарылгъан тёртджыллыкъ кёзюуге «франсиада» ат бередиле (фр. Franciade), орузламаны ал вариантына кёре аны аты «олимпиадой» болгъанды (фр. Olympiade). Франсиаданы ахыр джылына секстиль дегендиле (фр. année sextile), аны бла анда алты санкюлотида болгъанын белгилегендиле.sextile сёз, артыкъ джылны алгъын атыны bissextile орнуна келгенди.\nвандемьер (фр. Vendémiaire) (22-чи сентябрь — 21-чи октябрь) — джюзюм джыйыуну айы\nбрюмер (фр. Brumaire) (22-чи октябрь — 20-чы ноябрь) — тубанланы айы\nфример (фр. Frimaire) (21-чи ноябрь — 20-чы декабрь) — бузлауукъланы айы\nнивоз (фр. Nivôse) (21-чи декабрь — 19-чу январь) — къарны айы\nплювиоз (фр. Pluviôse) (20-чи январь — 18-чу февраль) — джангурну айы\nвантоз (фр. Ventôse) (19-чу февраль — 20-чы март) — джелни айы\nжерминаль (фр. Germinal) (21-чи март — 19-чу апрель) — ёсюуню айы\nфлореаль (фр. Floréal) (20-чы апрель — 19-чу май) — чагъыуну айы\nпрериаль (фр. Prairial) (20-чы май — 18-чи июнь) — джайлыкъланы айы\nмессидор (фр. Messidor) (19-чу июнь — 18-чи июль) — битим джыйыуну айы\nтермидор (фр. Thermidor) (19-чу июль — 17-чи август) — иссиликни айы\nфрюктидор (фр. Fructidor) (18-чи август — 16-чы сентябрь) — кёгетлени айы\nпримиди (фр. Primidi) — 1-чи кюн\nдуоди (фр. Duodi) — 2-чи кюн\nтриди (фр. Tridi) — 3-чю кюн\nквартиди (фр. Quartidi) — 4-чю кюн\nквинтиди (фр. Quintidi) — 5-чи кюн\nсекстиди (фр. Sextidi) — 6-чы кюн\nсептиди (фр. Septidi) — 7-чи кюн\nоктиди (фр. Octidi) — 8-чи кюн\nнониди (фр. Nonidi) — 9-чу кюн\nдекади (фр. Decadi) — 10-чу кюн\nГражданла солуу кюнлени кеслери сайлагъандыла, алай а къралда къуллукъ этгенлени бир солуу кюнлери болгъанды — декади.\nНамысны кюню (фр. La Fête de la Vertu) — 17-чи сентябрь\nФахмуну кюню (фр. La Fête du Génie) — 18-чи сентябрь\nУрунууну кюню (фр. La Fête du Travail) — 19-чу сентябрь\nОюмланы кюню (фр. La Fête de l'Opinion) — 20-чы сентябрь\nСаугъаланы кюню (фр. La Fête des Récompenses) — 21-чи сентябрь\nРеволюцияны кюню (фр. La Fête de la Révolution) (артыкъ джылда кюн тенгликни ал кюню)\nВикигёзенде (Wikimedia Commons'да) бу категориягъа келишген медиа-файлла табарыкъсыз: Француз республикан орузлама.\nЧыкъгъаны — «https://krc.wikipedia.org/w/index.php?title=Француз_республикан_орузлама&oldid=102365»


Архиепископ Феофилакт, Иерусалимни Патриархы Феофил 3- чю бла тюбешди\nБыйыл ноябрь айны 7-де Пятигорск епархия бла Туркмен республикада Орус Православ Клисаны благочиниясыны приходларыны паломник къауумлары дин джолоучулукъларын Вифлеемде Рождество Христово деген клисада этилген Дин къуллукъдан тилекден башладыла. Паломникле Масих Иссаны эсге тюшюрген Адетни да этдиле.\nАндан сора адетдеча Иерусалим бла бютеу Палестинаны Сыйлы Патриархы Феофил 3- ню приему болуб етдю. Джылы ушакъдан сора архиепископ Феофилакт, Анны\nСыйлылыгъына , Шимал Кавказда уллу сыйы болгъан Хорламчы Георгий шыыйыхны скульптура маталлы этилген иконасын саугъа этди. Приемну делегация бла келген\nдинчиле бла ТЮЗ православ адмла бла биргелей картха тюшюу бла тамамладыла.\nПломникле эски шахарны кюн батхан джанында къабыргъасы таба барыб алайда архиология паркга тюшдюле, анда археология ишле баргъан заманда къазылыб абылгъан Масих Иссаны заманындан къалгъан орам бла джюрюдюле, эски шахар хуналагъа, къабакъ эшиклеге, атлауучлагъа къарадыла, айтыулагъа кере ол атлауучла бла Иерусалим клисагъа Пресвятая Богородица джюрюб тургъанды. Андан сора паломничество Елеонский къаягъа барды. Спас-Вознесенский тиширыу монастырда праломникле Раббийни Анасы, Масихни Кекге чыкъгъанына къарагъан джерде болдула. Монастырны клисасында архиепископ Феофилакт, Орус Дин Миссияны аллын башлагъан белгили Адам архимандрит (Капрустин) Антониннге джаназы дуа этди. Тилекни дагъыда Взыскание погибших бла Елеонская Скоропослушница деген эки чудотворный иконаны аллында да этди. Бу иконала Эресейден келтирилгендиле. Предтеча Иоанн Крестителни биринчи бла экинчи кере башы табылгъаныны сыйына аталгъан алаша клисада Архипастырь православ динчиле бла тюз православ адамлагъа нюр салыннган елей джауну джакъды. Православ адетдеча зикирни архиепископ Феофилакт бла келген паломникле Рабий Масих Иссаны Кекге чыкъгъан джеринде джырладыла. Анны ызы бла паломникле Гефсиманияда болдула. Къутхарыучу Масих Исса къачха тагъылгъан азабыны аллыб блат илек этген ташны къатында архиепископ Феофилакт Инджилни окъуду. Дагъыда Гефсиминияда паломникле Пресвятая Богородицаны кешенесинде болдула, алай Раббийни Анасыны сыйлы Иерусалим иконасыны аллында тилек этдиле. Паломниклени экинчи кюнлери Магдаллы Мария шыйыхны сыйына аталгъан монастырда кечеги дин къуллукъ бла тамамланды. Былайда паломникле, дин ючюн азаб чегиб елген Елизавета бла инокиня Варвара шыйыхланы сакъланнган сюек кесеклерини аллында тилек этдиле.


Спецтехника Андреевская улица. Аренда спецтехники Андреевская улица\nСпецтехника Андреевская улица. Аренда спецтехники Андреевская улица.\nОТЗЫВЫ АРЕНДА СПЕЦТЕХНИКИ Андреевская улица\nНаш портал spetstehnikaspb.ru в сети интернет можно найти по таким запросам как: Спецтехника Андреевская улица. Аренда спецтехники Андреевская улица.\n# Спецтехника Андреевская улица # Аренда спецтехники Андреевская улица


Биринчи режиссёрубузну юсюнден | Электронная газета "Заман"\nАсият айтханнга кёре, китапны хазырлар ючюн ол кёп кере Москвада болуп, Рамазанны таныгъанла, аны бла окъугъанла бла да тюбешгенди, архивледе материалла излегенди. Ары режиссёрну юсюнден орус эм малкъар тилледе тюрлю-тюрлю авторланы статьялары, аны чыгъармалары, аны биринчи постановкасында болгъанланы эсгериулери да киргендиле. Андан сора да, кёп сейир суратла да жыйышдырылгъандыла.\nКитапны басмалаугъа Геляланы Рамазанны туудугъу предприниматель Энейланы Алий тири къатышханды. Китапны презентациясы Къулийланы Къайсын атлы Малкъар къырал драма театрда ётерикди.


Спецтехника Кронштадтская улица. Аренда спецтехники Кронштадтская улица\nСпецтехника Кронштадтская улица . Аренда спецтехники Кронштадтская улица .\nОТЗЫВЫ АРЕНДА СПЕЦТЕХНИКИ Кронштадтская улица\nНаш портал spetstehnikaspb.ru в сети интернет можно найти по таким запросам как: Спецтехника Кронштадтская улица . Аренда спецтехники Кронштадтская улица .\n# Спецтехника Кронштадтская улица # Аренда спецтехники Кронштадтская улица


Ата-бабаладан келген ызны къоймай | Печатная версия газеты "Заман" на портале СМИ КБР\nАта-бабаладан келген ызны къоймай\nБабугент элде орналгъан экинчи номерли кадет школ-интернатда Уллу Ата журт урушну жигитлерине аталгъан стенд ачылгъанда, анда Чофанланы Майришханнга тюбейме. Ол Огъары Малкъарда Къужонланы Мухамматны къызыды. Бу юйюрню битеу сабийлери да билимли, адепли, низамлы адамладыла,\nМайришхан туугъан элинде да устаз болуп тургъанды, къадар жоллары Бабугентге келтиргенден сора уа, беш сабийни насыплы анасы болгъанына да къарамай, усталыгъын къоймагъанды, кадет школда математикадан устазды. Аны сохталары бир къырал экзаменни (ЕГЭ) жетишимли бергенледендиле.\nСтенд ачылгъан кюн фронтчуланы араларында Чофаланы Мухамматны сураты да бар эди: ол къазауатны отуну хатасындан ёмюрледе жашлай къалгъанды. Алай уруш жокъ этерге кюрешген адамланы жууукълары аланы эслеринде, жюреклеринде тутадыла, унутмайдыла. Аланы суратлары, фронтдан келген къагъытлары таулу юйюрледе сакъланадыла. Адамны адам, халкъны халкъ этген аны эсиди. Насыпха, таулула ол затха бек сакъдыла.\nОл а ёсе келген тёлюбюзню тюз жолгъа салады, ала ёхтемле болуп ёседиле. Чофанланы юйюрлеринде да фронтчу Мухамматны сыфаты бюгюнлюкде окъуна патриотла болургъа чакъырып тургъанча кёрюнеди. Баям, Жамалны (ол Мухамматны къарындашындан туугъанды) бла Майришханны жашлары Мурат авиацияны бошдан сайлагъан болмаз, ол бусагъатда Совет Союзну Жигити Г.А.Таран атлы граждан авиацияны Сасовский лётный училищесини курсантыды.\nЧофанланы Мухамматха отуз жыл да толмагъан эди, ол 1943 жылда фронтда жоюлгъанында. Черек районну Къоспарты элинде туугъанды, 1939 жылда уа Башийланы Фатимат бла юйюр къурагъанды. Жаланда жарым жыл созулгъанды ол насып. Артда уа урушну бораны чыммакъ, ариу насыпны сыйырды.\nЖаш Къызыл Аскерге 1940 жылда 23 июньда чакъырылгъанды. Финляндия бла чекде къуллукъ этгенди. Урушну биринчи кюнлеринден башлап къазауатха киргенди. Эки айны ол къуллукъ этген онбешинчи полк чеклерибизни сакълап, къызыу сермешле бардыргъанды. Бизни бир чегибизге жыйырма фашист жете эди, пулемётланы, танкланы санамай. 1943 жылны февралында жауларыбыз батальонну къуршалайдыла. Мухамматны пулемёту тохтаусуз окъла атдырады. Къапхандан чыгъадыла бизникиле.\nСтанция Кельге бара туруп, фашистле бийлеген кёпюрден ётерге керек эди. Ма ол кёпюрню къатында сермешде замансыз жоюлгъанды Чофан улу. Фатимат а 1947 жылгъа дери баш иесин сакълап тургъанды. Ёлюм къагъытла – «похоронкала» келгенден сора да бир-бирле саулай къайта эдиле юйюрлерине. Алай кюнлени бир кюнюнде Мухаммат бла бирге уруш этген Туменланы Къурманбий бла Къралбий келип, Фатиматха Карелофинскде эрини къарындаш къабыргъа салгъанларын айтадыла.\nКъыйын эди ийнаннган ол аман хапаргъа. Бизни адамларыбызны къабырларын уруш битеу жер башына жайгъанды. Тиширыу жашлай кетген Мухамматны къарасын кийип тургъанды, артда уа, жууукъла-тенгле къоймай, ол экинчи кере насыбын сынагъанды. Шукур, ариу юйюр ёсдюргенди. Алай Мухамматны суратын а юйюнде сакълагъанды. Ёле туруп, къызына осуят этгенди ол суратны Чофанланы Жамалгъа берирге. Ма алай бла ол бу юйюрге тюшгенди, андан алыннган копиясы уа кадет школда «Жигитлени стендиндеди».\n- Таматаларыбыз кючлю тёлю эдиле, намыслыла, адеплиле, ариу къылыкълыла, - дейди Майришхан. – Фатимат къаты ауругъанында, къайын атам мени да алып, аны кёре барабыз. Ол кюн тёшекде мени кесине тартып: «Аппагъа иги бол!» - деген эди къулагъыма. Кеси къыйналып тургъан адам бизни аппаны юсюнден сагъыш этгенине сейир этгенме. Бизде уа ынна ёлюп, мен къарай эдим аппабызгъа. Фатиматны ол кюн адамлыгъын дагъыда бир кере ангылагъанма.\nЧофанлары аны жюрютюп, бошдан «келин» деп турмагъандыла. Бизде биринчи жашчыкъгъа Чофанлары оноу этедиле да, Мухаммат атайдыла. Къалай къууаннган эди Фатимат! Сабийле аны бек сюйгендиле, къуруда бизге саугъала, илляула келтириучю эди.\nЖамал бла Майришхан сабийлени гитчеликлеринден ишге юйретедиле. Ала юйде да бахчада да аталары-аналары айтмагъанлай окъуна этиллик жумушланы кеслери эслеп, тамамлайдыла. Тамата жаш Мухаммат Сибирь федерал университетни Саяно-Шушенский филиалыны экинчи курсунда жетишимли окъуйду. Мурат, башында айтханыбызча, Граждан авиацияны Сасовский лётный училищесиндеди, Алим тогъузунчу классны бошагъанды, Амира бла Сабира сабий садха жюрюйдюле. Жашла тутушуу бла кюрешедиле, шахматланы да сюедиле.\nСабийлени аналары Майришхан, башында айтханыбызча, Огъары Малкъарданды. «Ишимде биринчи атламларымы этерге Малкъарда экинчи номерли школну директору Жангоразланы Борис Абдуллаевич болушханды. Бир жол ол манга: «Билемисе, таулулада бир сёз барды: «Батыла башласанг, теренирек батыл», - деп. Математикадан устаз болгъанынгдан сора да, социал педагогну ишин да бардыр», - дейди. Ма ол кезиуде къурагъанма Черек районда «Алан» деген биринчи сабий организацияны. Мен окъуучуларыма хурмет этеме, нек дегенде сабийни сыйлай билмеген аладан да сый тапмаз. Кадетчилени кеслерини аллына сагъыш этерге юйретеме. Не ишде да ётгюрлюк, кесинге ийнаныу эм жууаплылыкъ керекди», - дейди Майришхан.\nЮйню башчысы Жамал сабийлени низамларына къатыды. Хар бири заманын къалай оздургъанын эслейди. Бахчада туяланы участоклагъа бёлюп, сабийлеге юлешгенди, ёсдюрюгюз деп. Ийнекге, къойлагъа, эчкилеге, тауукълагъа да къараргъа болушадыла. Къысхасы, бу юйюр, бирлешип, жашау ызны табынлай бардырады, тукъумларында жигит ата-бабалары салгъан жорукъланы бузмагъанлай.\n25.01.2019 - 21:17 Къачан да тёгерекге огъурлулукъ жая


Коронавирусдан вакцина ышаннгылыды, къоркъуусузду | Электронная газета "Кабардино-Балкария"\nБюгюнлюкге коронавирусдан Россейде ГамКовидВак («Спутник V») эм ЭпивакКорона вакцинала бардыла, талай замандан алагъа КовиВак да къошуллукъду. Аны Чумаков атлы илму арада жарашдыргъандыла. Вакциналаны бири биринден не башхалыкълары болгъаныны, прививка къалай этилгенини эмда бу иш бла байламлы кёп энчиликлени юсюнден Роспотребнадзорну КъМР-де Управлениясыны специалистлери ангылатадыла.\n- «Гам-КОВИД-Вак» не тюрлю вакцинады?\n- Аны Н. Ф. Гамалеи атлы эпидемиология эмда микробиология жаны бла Миллет илму арада жарашдыргъандыла. Препаратны эки кере саладыла, арасында юч ыйыкъ (21 кюн) сакълап. Андан сора 42 кюн озгъаны бла тынгылы иммунитет къуралады.\n«Гам-КОВИД-Вак» вектор вакцинады, SARS-CoV-2 вирус къозгъагъан ауруугъа къажау профилактикада хайырланыргъа жарайды. Аны къурагъанда вирусну кесеклерин къошмайдыла, жаланда биотехнология амал бла этедиле.\nПрепарат эки кесекден къуралады. Биринчисинде адамны аденовирусуну мурдорунда аденовирус вектор барды. Аны юсюнде уа SARS-CoV-2 вирусну S-белогуну гени турады. Экинчи кесегинде да аллай аденовирусну азмаз башха тюрлюсюнде энтта да аллай ген барды. Биринчи прививка этилгени бла иммунитет къозгъалады, экинчисинден сора уа ол кючлю болады. Адам ауруугъа жукъса, иммунитет вирусну къысып башлайды. Бу вакцинаны 18 градус сууукълукъда тутаргъа керекди. Аны хайырланыргъа жараулу болжалы жарым жылды.\n- Вакциналаны къоркъуусузлугъун тинтгенмидиле?\n- «Гам-Ковид-Вак» препаратны къоркъуусузлугъун жаныуарланы талай тюрлюлеринде сынап кёргендиле. Ызы бла кеси эркинликлери бла эки къауум адам салдыргъандыла аны. «Эпи-Вак-Корона» да тийишли тинтиулени барын да ётгенди.\n- Прививкадан сора иммунитет неллай бир заманны сакъланады?\n- Эки кере салдыргъан амалны хайырындан узакъгъа созулгъан иммунитет къуралыучуду. Анга ушашлы вакциналаны хайырланыудан ал жыллада жыйылгъан сынам, ол эки жылгъа неда андан кёпге окъуна сакъланыргъа болурун кёргюзтеди.\n- «ЭпиВакКоронаны» уа не энчилиги барды?\n- Аны вирусологияны эмда биотехнологияланы «Вектор» деген къырал илму арада жарашдыргъандыла. Ол да эки кере салынады. Арасында 2-3 ыйыкъ кечинип алай. Иммунитет экинчи прививкадан сора 35-40 кюн озуп къуралады.\n«ЭпиВакКорона» – рекомбинант вакцинады. Башхача айтханда, SARS-CoV-2 вирусну S-белогуну юч кесегинде антигенлени химия амал бла жангыдан жарашдыргъан затды ол. Анда консервантлары неда антибиотиклери жокъду.\n- Вакциналаны биринде окъуна сау вирус бармыды?\n- Бизни къыралда чыгъарылгъан вакциналаны биринде да не вирус, не андан айырып къошхан кесеги жокъду. Ючюнчю вакцина уа - Чумаков атлы илму арада жарашдырыла тургъан КовиВАк – тёрели амал бла этилген препаратды. Башхача айтханда, аны къурамында ёлген SarsCoV-2 вирус барды.\n- Прививканы къайда салдырыргъа боллукъду?\n- ГамКовидВак вакцинаны республикада битеу медицина организациялагъа келтиргендиле. Аны районлада эмда шахарлада тийишли лицензиялары болгъан поликлиникалада саладыла. Быллай пунктлада холодильникле, башха оборудование да барды. Организациялада прививка этерге сюйгенлеге жерине врачладан бригада барады. Аланы чакъырырча поликлиникагъа сёлешип, вакцинацияны неллай бир адам этерге сюйгенин билдирирге керекди.\n- Вакцинациягъа къаллай документле алып барыргъа керекди?\n- Прививкагъа келген адамны къолунда паспорту, медицина полиси эм СНИЛС-и болургъа керекди. Аны юсюне гражданиннге къачан къаллай прививка этилгени жазылыучу энчи сертификатны къошаргъа да боллукъду.\n- Аны аллында тестле неда анализле берирге керекмиди?\n- Анга хазырланнган кезиуде коронавирусха къажау антителле болгъанын борчлу халда тинтирге кереклиси жокъду. Алай адам ары дери анализ берип, къанында ауруугъа къажау иммуноглобулинле болгъанын тохташдыргъан эсе, анга вакцина салыргъа керекмейди. Коронавирусха анализге уа врач жаланда аурууну ышанларын кёрсе жибереди. Аны хакъсыз этедиле.\n- Вакцинациягъа ким жазылыргъа эркинди?\n- «Гам-КОВИД-Вак» вакцинаны медицина жаны бла чеклениулери болмагъан гражданланы барына да салыргъа боллукъду. Ол хакъсыз этиледи, адамны ыразылыгъы бла. Жыл санлары 60-дан атлагъанлагъа, кёп адам бла ишлеген социал эмда башха сфералада уруннганлагъа, узакъгъа созулгъан ауруулары болгъанлагъа бегирек да уллу эс бурадыла.\nВакцинация этигиз деп кишини да къысмайдыла, анга ким сюйсе да угъай дерге эркинди. Алай прививкасы болмагъан адамгъа артда ишге орналгъанда угъай дерге боллукъдула. Медицина, билим бериу неда социал учреждениялада уруннганланы уа, эпидемия башланыр деген къоркъуу чыкъса - ишден кетерирге.\n- Аллындан жазылыргъа уа керекмиди?\n- Жазылмай жарамайды. Нек дегенде, вакцинаны хар орунунда беш адамгъа жетерча доза барды. Аны себепли операторла бешеуленден къауумла къурап, прививкагъа алай чакъырадыла. Жазылырча поликлиникагъа сёлеширге керекди неда Госуслуги порталгъа кирип билдирирге.\n- Вакцинацияны къыйматлылыгъы къаллай бирди?\n- ГамКовидВак вакцинаны къоркъуусузлугъуна эмда къыйматлылыгъына клиника тинтиуле бла шагъатлыкъ этилгенди. The Lancet медицина журналны быйыл 4 февральда басмаланнган номеринде айтылгъаныча, халкъла аралы экспертле аны аллай болгъанына санайдыла. Тинтиуле бардырылгъан кезиуде прививка этилгенлени 92 процентинде антителле чыкъгъандыла, иммунитет а барында да къуралгъанды. ЭпиВакКорона бла тенглешдиргенде, адамны чархында тапсыз затла къозгъаргъа боллукъ кючю бу вакцинада уллуракъды, алай ол къурагъан иммунитет иги да кёпге сакъланады – эки неда андан аслам жылгъа дери.\n- Коронавирусдан дарман жыл сайынмы салынырыкъды?\n- РФ-ни Саулукъ сакълау министерствосу COVID ауруудан вакцинацияны профилактика прививкаланы миллет орузламасына къошханды. Анда аны эки тюрлюсю болурун билдиредиле: профилактика халда эмда эпидемиология излемлеге кёре этиллик.\nПрофилактика прививкала адам улуну арасында кенг жайылгъан жукъгъан ауруулагъа къажау халда этиледиле. Сёз мында корь, краснуха, паротит, полиомиелит, чечек, дифтерия, кесекле, туберкулёз, гепатита В, столбняк эм башха аурууланы юсюнден барады.\nЭпидемиология излемлеге кёре уа вакцинацияны эпидемия къозгъалыр деген къоркъуу чыкъса этедиле. Сёз ючюн, губула жайгъан энцефалитге къажау кезиулю вакцинация барды.\n- Вакцинаны салдырмазгъа сылтаула къаллайдыла?\n- ол къуралгъан затланы къайсысына да тёзюмсюзлюк болса;\n- ауур аллергия;\n- узакъгъа созулгъан ауруу къозгъалгъан кезиу;\n- ауурлукъ, сабийге ёшюн берген кезиуле;\n- 18 жыл толмагъан.\n- Вакцинациядан сора адамны температурасы кётюрюлсе, не этерге керекди? Андан башха не зат сакъларгъа боллукъду дагъыда?\n- Прививканы этгенден сора адам жарым сагъатны врачланы кёз туураларында болургъа керекди. Бир-юч сутканы ичинде аны башы аурургъа, къолу, саны тюшерге, температурасы кётюрюлюрге, укол этилген жери да аз-маз ачытып турургъа боллукъду. Кёлю аман этген, безлери уллуракъ болгъан, ашха кёлю бармагъан ышанла уа аз эсленедиле. Ала бары да юч кюнден кёпге созулсала, медицина учреждениягъа атланыргъа керекди.\nВакцина этилген жерге юч кюнню ичинде суу жетдирмесе игиди. Дагъыда ол заманны ауур иш бла кюреширге, чагъыр ичерге, саунагъа неда банягъа барыргъа жарамайды. Укол этген жер къызылдым болуп, ачытып тура эсе, антигистамин дарман ичерге боллукъду. Иссилик сакъланып турса уа – аны тюшюрген препаратланы хайырланыргъа.\n- Вакцинациядан сора юйде олтурургъа керекмиди?\n- Угъай, керекмейди. Нек дегенде вакцинада адамгъа заранлы вирус жокъду, аны себепли прививка этдирген адам тёгерекдегилеге къоркъуу келтирмейди.\n- Маскасыз айланыргъа уа жарарыкъмыды?\n- Вакцинация этилгенликге, солуу органланы къоруулагъан затланы къояргъа керекмейди. Кёп болуп, бир жерге басыныргъа да жарамайды.\n- Ауруп бошагъан адамлагъа уа вакцинаны салдырыргъа керекмиди?\n- Бу препарат аурууну профилактикасын жалчытырча хайырланылады. Жукъгъан аурууладан къайтышхандан сора аны этерге боллукъду.\n- Кесекледен сора Covid-19 ауруугъа иммунитет къуралыргъа боллукъмуду?\n- Гриппни вирусу къоркъуулу болгъанын, андан да тийишли вакцинаны салдырыргъа кереклисин унутургъа керекмейди. Алай аны бла ауруп бошагъан адамны иммунитети коронавирусха жукъгъанда да себеплик этерге боллукъду. Ол бу аурууну къутхарлыкъды деп айтыргъа уа жарамайды. Эки ауруу да жайылгъан кезиуде гриппден вакцинаны салдырыу уллу магъананы тутады.\n- Вакцинацияны юсюнден толуракъ хапар къайры сёлешип билирге боллукъду?\n- КъМР-ни Саулукъ сакълау министерствосунда бла Роспотребнадзорну регионда Управлениясында бу иш бла байламлы телефон ызла ачылгъандыла. Эрттенликде сагъат тогъуздан башлап, ингирде сагъат алтыгъа дери 42-19-83 неда 42-26-78 номерле бла сёлешип соруу берирге боллукъду.\nВакцинациягъа уа жашагъан жеригизде поликлиникагъа сёлешип жазылыргъа амал барды. Аны эталмасагъыз неда берилген медицина жумушну качествосу бла ыразы тюйюл эсегиз, Роспотребнадзоргъа неда министерствогъа тарыгъыгъыз.


В.В. Путинни сёзюне кёре – ишлеу - Государственное учреждение "Редакция газеты "КАРАЧАЙ"\nКъарачай-Черкес Республиканы эл мюлкюню джылдан джылгъа ёсе баргъаны хакъды. Малчылыкъда, джерчиликде, ёсюмлюкде, тыш къралладан келген затланы орунларын тутхан кесибизде кёб тюрлю зат чыгъарылады. Аланы юслеринден толу хапар билирге излеб, мен Къарачай-Черкес Республиканы эл мюлк министрини борчларын толтургъан Бытдаланы Шамшудинни джашы Дахирге тюбеб ушакъ этдим.\n- Тышындан товар келтирилген азайгъанды. Аны бла байламлы къаллай ишле этиледиле? Арт джыллада кесибизни эл мюлк чыгъаргъан затла нелляй бирге кёлтюрюлгендиле?\n- Бизни регионну ашарыкъ бла баджарыу республиканы агропромышленность комплексини предприятиелерини баш борчларыды.\nКъарачай-Черкесия эл мюлк производство джаны бла кеси кесин толу баджарады. Орта тергеу бла бизни республиканы сютден, этден, гаккыдан, гардошдан, тахта кёгетледен кёргюзюмлери Россияны башха регионларындан эсе игиди. Республиканы азыкъ эмда бир затдан башха зат этген промышленносту болгъан тюрлю ашарыкъ продукталаны да чыгъарады. Эт, сют, ётмек, башха затла кесибизден артыкъ къалыб, Россияны башха регионларында да сатыладыла. Адамла ичген таза, минерал сууланы производствосу да ёседи. Бизде таза чокъуракъ, адамгъа саулукъ берген суула кёб болгъанлары себебли Россияда биз алгъа баргъан регионланы бирибиз. Бизде чыгъарылгъан ашарыкъ продукталаны асламысы сютден этилген затла, кефир, айран, ряженка, сютбашы, джау, йогуртла, бышлакъ, ачыгъан бышлакъ, этден этилген затла, къыймаланы болгъан тюрлюсю да, кондитер затла, минерал, таза суула, шекер эмда башха затла бардыла. Ала бизни республикада, башха джерледе да сатыладыла.\n- Республиканы малчылыкъ санагъатында уа, болум къалайды? Джангы къуралгъан фермер, энчи мюлкле кёб болуб барадыла, ала ишлерин таб къураяламыдыла?\n- Эл мюлк производствону сют малчылыгъын ёсдюрюуге терен эс бёлюнеди. Ол тыш къралладан келтирилиб тургъан товарланы орунларын тутхан асыулу продукция береди. Бир къауум кърал программаны джашаугъа кийиргенибизни уллу магъанасы болгъанды. Ол азыкъ продукталаны дженгил, кёб чыгъарырча мадарла къурагъанды. Алгъа иги силкиннгенбиз. Республикада бир ийнек орта тергеу бла 2200-2500 килограмм сют береди. Республиканы иги фермер мюлклеринде уа, бир ийнек аллай бир заманнга 3500 килограмм, андан да аслам сют береди. Эт берген малчылыкъда болум да алайды.\nКърал регистр билдиргенден республиканы джеринде 2017-чи джылны ал сюреминде 35 эл мюлк предприятие болгъанды. Ала бары да асыулу мал бла кюрешедиле. Бютеулей бизни регионда 120 эл мюлк барды. Аланы уллусу, гитчеси да ишлейдиле.\n2014-чю джылдан бери бизни республикагъа бузоу, тана, ийнек болуб 4000 тууар мал келтирилгенди. Аны себебинден 1200 адам иш къоллу болгъанды. 20 джангы мал орун ишленнгенди, талайыны реконструкциясы этилгенди. Бизде эт бла кюрешген предприятиелени ичинде эм кючлюле «Кавказ-мясо» ОАО, «Меркурий-3» ООО фирма эмда башхаладыла. Ала кеслерини продукцияларын республикада, андан тышында Россияны башха регионларында да сатадыла.\n- Тууар этден, сютден, тахта, терек кёгетледен этилген продукталаны джакълагъан, алагъа болушлукъ табдыргъан кърал программала бармыдыла? Бар эселе, ала джашауда тыйыншлы орун алгъанмыдыла?\n- Башында айтханымча, тышындан келтирилген тохтагъанны орнунда болгъанды. Къарачай-Черкесияны агропромышленность комплексини предприятиелери ишлерине терен эс бёлюб, кеслерине, башхалагъа да иги эте, республиканы джамагъатын кесини продукциялары бла толу баджарадыла. Талай мюлк джангы оборудование салгъанды, кёб затны реконструкциясы бла модернизациясы этилгенди. «Кавказ-мясо» ОАО, «Черкесскхлеб» ООО, «Молоко» ООО, «Фирма Сатурн» деген фермер мюлк дагъыда башхала чыгъаргъан продукцияларын 15-20 процентге кёлтюргендиле.\nКърал статистиканы федерал къуллугъуну управлениеси билдиргенден, ёсюмлюклени продукциялары да игиди. Европада эм уллу теплица комбинат, «Южный» агрокомбинат, тахта кёгетлени, аладан этилген затланы чыгъаргъанланы арасында баш орунну алады. Ол бизни регионну, Россияны башха регионларын да баджара, Москваны излемини да 30 процентин толтурады.\nБизни республикада терек бачхала орнатыргъа керекди, деген инвестицион программаны джашаугъа кийире, кёб иш этиледи. 25 гектар джерге алма терекле орнатылгъандыла. Джылны аягъына 200 гектаргъа орнатыллыкъдыла. Кёгетлени сакълагъан аралыкъ да ишленникди.\nКъарачай-Черкес Республикада джангы башлагъан фермерлени джакълагъан кърал программаны джашаугъа кийире, кёб фермерге болушлукъ табдырылгъанды. Уллу, ууакъ болуб 1000 эл мюлк грантла алгъандыла, ала эл мюлкню продукцияларын чыгъарадыла.\nЭл мюлкде этген джетишимлерибиз, кърал программаланы кючлеринденди. Адамла сансыз къалыб кетмей, къралдан болушлукъ табханлай турадыла, мындан ары да алай боллугъуна мен толу ышанама, - дейди Бытдаланы Дахир.


Миллет проектледе тохташдырылгъан ёлчемлеге жетишиу – эм магъаналы борчду. | Электронная газета "Кабардино-Балкария"\nМиллет проектледе тохташдырылгъан ёлчемлеге жетишиу – эм магъаналы борчду.\nКъМР-ни Башчысында стратегиялы айнытыу эм миллет проектле жаны бла советни кезиулю жыйылыуунда Россейни Президентини «РФ-ни 2024 жылгъа дери айнытыуну стратегиялы борчларыны эм миллет муратларыны юсюнден» указыны чеклеринде жарашдырылгъан проектле республикада къалай толтурулгъанлары сюзюлгенди. Кенгешни ача, Казбек Коков битеу да бирге 12 миллет проект болгъанын, республика аладан 11 къатышханын эсгертгенди. Былтыр а аланы жашауда бардырыргъа федерал бюджетлен 5,6 миллиард сомдан аслам бёлюннгенди.\n- Миллет проектле жашауну битеу сфераларын айнытыргъа онг бередиле, алай аны бла бирге бизге уллу борчла салыннгандыла. Алада хар биринде да тийишли ёлчемле тохташдырылгъандыла, алагъа жетиширге борчлубуз,-дегенди эмда жыйылыуда кемчиликлени ачыкълап, аланы тамамлауну жолларын излерге чакъыргъанды.\nБиринчиден, экономиканы айнытыу программала къалай толтурулгъанларына къаралгъанды. КъМР-ни премьер-министрини биринчи орунбасары Мурат Керефов «Гитче эм орталыкъ предпринимательство», «Хакъла аралы кооперация эм экспорт» эмда «Урунууну файдалыгъы» деген миллет проектлени чеклеринде жарашдырылгъан регион программаланы тамамлаугъа жууаплыды.\nАланы мурдорунда 5 регион программа хазырланнганды. Ала уа республиканы экономикасын айнытыугъа, адамланы бизнес бла кюреширге кёллендирирге, экспорт продукцияны кёбейтирге бурулупдула. Мурат Анатольевич хар проектни юсюнден да энчи билдиргенди. Аны айтханына кёре, алада быйылгъа тохташдырылгъан ёлчемле толтурулгъандыла.\nЮлгюге, «КъМР-де предприниматель ишни игилендириу программаны чеклеринде къырал эм муниципал иеликде болгъан объектлени тизмеси жангыдан сюзюлгенди. Анда 130 объектге энтта 40 жангысы къошулгъанды. «Алай бла уа гитче эм орталыкъ бизнесге себепликни кенгертирге онг боллукъду»,-дегенди ол.\nДокладчы предпринимательлени кредитле бла жалчытыуну юсюнден да айтханды. Регион программада 218 кредит берирге план салыннган эсе, ол артыгъы бла толтурулуп, 221 предприятиягъа болушлукъ этилгенди. Ол санда КъМР-ни Гарантия фондуну юсю бла да.\nЫзы бла май указлада белгиленнген социальный жумушла къалай тамамланнганларына къаралгъанды. Вице-премьер-министр Марат Хубиев «Демография», «Билим бериу», «Культура» эм «Саулукъ сакълау» миллет программаланы чеклеринде къуралгъан 20 регион проектлени жашауда бардырыугъа жууаплыды.\nАны айтханына кёре, аланы асламында тохташдырылгъан ёлчемле тамамланнгандыла. Энчи эс а демографияны игилендириуге, юйюрлеге себепликге бурулгъанды. Регион программаланы чеклеринде сабий садлада 940 жангы окъуу жер къуралгъанды, школгъа дери билим бериу 29 учрежденияда кенгертиу жумушла бардырыладыла.\n«Тамата тёлю» регион программа уа артыгъы бла толтурулгъанды. Анга кёре, абаданлагъа усталыкъ бериу жаны бла мадарла толтурулгъандыла: былтыр а аладан 491 адам ётгенди.\nСабийлери болгъан юйюрлеге къырал болушлукъ бериу баш магъаналы жумушладан бириди. Докладчыны белгилегенине кёре, эки эм андан кёп сабийлери болгъан юйюрлеге битеу тёлеуле этилгендиле, бу жаны бла борчла жокъдула.\nСаулукъ сакълауну юсюнден айтханда, белгиленнген жумушланы асламы толтурулгъанды. Ол санда эки фельдшер акушер пункт хайырланыргъа берилгенди, къан тамырлагъа багъыу регион арагъа эм башха медицина учреждениялагъа шёндюгю оборудование сатып алыннганды.\nМиллет проектлени чеклеринде онкология службаны айнытыу жумушла бардырыладыла. Онкодиспансерге жангы мекям берилгенди, анда хирургия эм химиотерапия бёлюмле ачылгъандыла. Службагъа 40 жангы оборудование келтирилгенди. «Битеу бу жумушла онкологиядан къыйналгъанлагъа тийишли багъыу къураргъа онг бередиле. Болсада жангы онкология ара ишлетиу баш магъаналы жумушладан бириди»,-деп белгилегенди докладчы.\nКазбек Коков саулукъ сакълауда бир-бир жумушла толтурулмагъанларыны сылтауларын соргъанды. Марат Хубиевни айтханына кёре, ол кадрла бла жалчытыу бла байламлыды. Казбек Валерьевич жууаплы къуллукъчулагъа саулукъ сакълау учреждениялада тинтиуле бардырып, къаллай усталыкъла жетишмегенлерини юсюнден шартланы хазырларгъа буюргъанды.\n«Экология» миллет проектни чеклеринде уа тёрт регион программа тамамланады, ол санда «Таза суу», «Таза къырал», «Агъачланы сакълау» эм «Производствону къалгъан-къулгъанларын жарашдырыу». Ала къалай тамамланнганларыны юсюнден Правительствону башчысыны биринчи орунбасары Сергей Говоров билдиргенди.\nБюгюнлюкде энчи магъаналы жумушладан бири - республиканы халкъын таза суу бла жалчытыуду. Вице-премьер-министр Муаед Кунижев аны юсюнден былай дегенди: «Казбек Валерьевич, сизни буйругъугъуз бла тинтиуле бардырылып, битеу эллени бла шахарланы да ичер суу бла толусунлай жалчытыу жумушлагъа 2 миллиард сом керек болгъаны ачыкъланнганды. Ол жаны бла проект-смета документле хазырдыла, ала федерал арагъа берилгендиле эмда шёндю тинтиуледен ётедиле».\nКенгешге КъМР-ни Парламентини спикери Татьяна Егорова да къатышханды. Ол а къоркъуусуз эм качестволу жолла программа къалай толтурулгъаныны юсюнден докладха тынгылагъандан сора, республикада бу жаны бла кёп жумушла толтурулгъанларын белгилегенди. «Алай Киров орамда жангыртыу къалай бардырылгъанына тарыгъыула кёпдюле»,-дегенди ол.\nКазбек Коков, сёзге къошула, жолну жылны ахырына дери бошаргъа план салыннганын айтханды. «Алай ол 1 сентябрьге дери битдириллигине сёз береме. Бизни ол жаны бла битеу амалларыбыз, онгларыбыз да бардыла»,-дегенди ол.\nПремьер-министр Мусукланы Алий а былтыр май указланы чеклеринде 44 регион проект толтурулгъанын, алада 158 жумуш белгиленнгенин, ала 93,7 процентге тамамланнганларын айтханды. Ол а Россейде болгъан орта эсепден кёпдю.\n-Аны бла бирге федерал бюджетден бёлюннген ахчаны аяулу къоратыргъа къолдан келгенди. Ол а социал магъаналы объектлени ишлетирге онг берликди,-деп къошханды ол.\nКенегешде май указланы чеклеринде быйыл къаллай жумушла толтуруллукълары да сюзюлгенди. Ахырында Казбек Коков хар кимни да бу жумушлагъа жууаплы кёзден къараргъа чакъыргъанды. «Миллет проектле адамларыбызны ырахматлы жашауларын къураргъа бурулупдула. Алай биз жолланы ишлетип, сёзге, саулукъ сакълауну игилендирмесек, битеу ишибиз магъанасын тас этеди»,-дегенди ол.\nРеспубликаны оноучусу май указла къалай толтурулгъанларын жамауатха белгили этиу жаны бла система керек болгъанын чертип, стратегияны жарашдырыргъа да буюргъанды.


Догъуат | Электронная газета "Заман"\nАлайды да, бюгюн сёз барлыкъ журт Догъуат деген эски элди.\n«Догъуат» деген сёзню магъанасын ат чабышыулагъа тюз жер деп ангылатадыла. Кертиси бла да, былайы эркин талады, бурун заманлада мында, баям, чаришле бардырылгъан болурла. Быллай атлы жер Геленджикде да тюбегени сейирди.\nЭл ёзенни тийресиндеди. Ол Огъары Чирик кёлню агъачлы баш жанындады. Былайда Догъуат сууну аллы, Сукан сууну уа сол бутагъы башланадыла. Мында жаланда таулула жашагъандыла.\nБуруннгулу элни аты кёп халкъ таурухда тюбейди. Ол оналтынчы – онжетинчи ёмюрледе чачылгъанды. Эл нек жокъ болгъаныны жууабы белгисизди. Мысакалары бери кёчгюнчюнге дери былайларын малла отлагъан жерлеча хайырланнгандыла, къошла да салгъандыла.\nСора Магометлары иелик этип башлагъандыла мында. Ала аны къалай бла, кимден сатып огъесе кюч бла сыйырыпмы алгъанларын, жерге къаллай бир заман иелик этип тургъанларын киши билмейди. Алай бу тийреле малкъарлыланыкъыла болгъаны эмда ала аны кеслерини къолларында тутаргъа сюйгенлери уа белгилиди.\nЭлни тарыхы Мысакаланы тукъуму бла байламлыды. Была бий тукъумла башланнган Басиятдан да алгъаракъда белгили эдиле Малкъарда. Кюнлюм ауулда бюгюнлюкге дери сакъланнган Мысакаланы тийреси, терек бахчасы да барды. Таурухлагъа кёре, тукъум Терек бла Сунжа сууланы араларында орналгъан Бораганадан келген Мысакадан башланнганды. Ол Малкъарлада къонакъда тохтагъанды. Ала тогъуз къарындаш бла бир эгеч эдиле. къонакъ къызгъа кёз къаратханды, алай жашла танымагъанларына эгечлерин берирге унамагъандыла. Къалай-алай болса да, эки сюйген, бир юйюр къурап, Малкъарланы жерлерине иелик этедиле. Мысака кесини ызындан тюзледен бери башхаланы да келтиреди.\nАладан туугъанладыла Мысакалары. Ала Малкъарны бий тукъумлары Абайлары, Айдаболлары, Кючюклары, Бийлары, Жанхотлары, Жаниюкълары, Боташлары, Амирханлары, Темиркъанлары, Бийкъанлары бла тенгнге саналадыла. Онжетинчи ёмюрден башлап къабартылы эм дюгерли ёзденле бла шуёхлукъ жюрютюп, юйюрле да къурагъандыла.\nАйтханыбызча, Беш да Тау Элни жерлеринде орналгъан Догъуат онжетинчи ёмюрде Магометланы къолларында эди. Ала тапсызыракъ жерде элге артыкъ эс бурмагъандыла. Сора Мысакалары, бирсиледен алчыла болуп, онсегизинчи ёмюрню ахырында аны сатып аладыла.\nАла Магометланы Жанибекге жер ючюн бир жалчы тиширыу, жюз къой, он уллу мал да бергендиле. Битеу бирге багъасы кюмюш бла сегиз жюз сомгъа жетгенди. Сора мында Мысакалары бла аланы жалчыларындан гитче эл къуралгъанды.\nАл кезиуде Догъуат орналгъан жер тапсызыракъгъа саналгъанлыкъгъа, 1900 жылда агъач къырыуда ишлегенлени былайлагъа сейирлери къозгъалгъанды, чынар терек кёп болгъаны себепли тала ючюн а Малкъар жамауатны келечилери бла Мысакаланы араларында даулаш чыкъгъанды. 1904 жылда сюд ишни тинтгенден сора Догъуатны Мысакалагъа хайырланыргъа берилген Малкъар жамауатны жерине санагъанды.\nАндан сора да, Догъуатны агъачлы жерини юсюнден даулашла къозгъалгъанлай тургъандыла. Аны сылтауларындан бири уа - былайланы тышындан келген агъач къырыучула терк-терк жокълагъанларында болгъанды. Ала мында адамланы жашау болумларына эс бурмай, кеслерини ишлерин этерге излегендиле.\nОл Жанхотлары бла Жаниюкълары Бабугентни тийресинде Къара – Сууну агъачын сатып тебиреген кезиуде эди. Бу сатыу – алыуну хатасындан 1913 жылда Черек ауузунда къозгъалыула башланып, Къара–Сууда Жанхотланы журтларын чачхандыла. Аны мекямларыны бузукъларын, узун таш буруулары бла бирге Черек суугъа къуйгъандыла.\nКъабарты жамауатны агъачыны ичи бла жол ишлеп, 1913 жылда Догъуат талагъа Армавирде жашагъан Лев Медяникни паровигин келтиредиле. Ол кезиуде элни тийресинде агъачны юсюнден къаты даулашла болгъандыла, къабартылы лесничество анга бизни жамауатны агъачыды деп, Малкъар жамауатны адамлары уа аны кеслериникине санап.\nМедяник а Мысакаладан даулаш агъачлы жерни арендагъа алгъанды, бу жарсыуланы чыкъгъаны да ол сылтаудан эди. Алай Огъары Кожаководан Догъуатха дери тап жол ишленнгени уа эки жаныны адамларын да бирча къууандыргъанды.\nМысакалары кеслерини эллеринден кетер муратлы болмагъандыла. Таланы да малла жайыуда тири хайырланнгандыла. Иги жыллада мында бир чакъгъа беш жюз гебен бичен жыйгъандыла.\nЖыйырманчы ёмюрню 30-чу жылларында элни Жемталаны советине бойсундургъандыла. Малкъарлыла кёчгюнчюлюкден къайтхандан сора Догъуат «Советская Балкария» совхозну жерине саналгъанды. Анда, Мысакаланы журтларын чачып, материалларын а мал фермала бла къошланы ишлеуде хайырланнгандыла.\nБюгюнлюкде былайлада бир-бир юй мурдорланы оюлгъан хуналары сакъланнгандыла. Бир жерде чачылгъан юй башладан къалгъан къошун сыныкъла, бузулгъан хуналаны ташлары бла кирпичлери да тюбейдиле. Алайгъа «Эски эл», дейдиле.\nДогъуатда Мысакалары, Маниялары, Темиркъанлары, Аликалары жашагъандыла. Онтогъузунчу ёмюрню ахырында биринчилени бир къаууму Огъары Кожаковогъа (Тёбен Жемтала), бирсилери уа Жанхотовогъа (Псыгансуу) кёчгендиле. Жыйырманчы ёмюрде Мысакаланы, Темиркъанланы, бий тукъумланыча, власть туугъан журтларындан къыстагъанды. Элде уа кёп ёмюрледен бери сакъланнган къабырла къалгъандыла, ол санда онтогъузунчу - жыйырманчы ёмюрледе Мысакалары ёлгенлерин асырагъан жер да.


Жангы классда жангы амаллагъа юйретирикдиле | Электронная газета "Заман"\n- Стендле бийик качестволудула эмда битеу керекли зат бла да жалчытылыныпдыла. Алагъа къоркъуусузлукъну техникасыны юсюнден юйретген программа да къошакъ халда киреди. Бу бийик технологиялы комплектлени биринчи къауумуду. Жууукъ заманда энтта да беш тюрлю комплект алынырыкъды, - дегенди Заурбек Аликович.\nБелгилисича, ырысхы-техника - ол билим бериуню магъаналы кесеклеринден бириди. Ансыз юйретиу ишни жетишимли бардырырча тюйюлдю. Андан сора да, аны хайыры бла къошакъ халда билим берирге, чыгъармачылыкъ, маданият эмда башха ишлени ётдюрюрге онг табылады. Ол жаны бла колледжде къаллай иш этилгенини юсюнден аны таматасы Фатимат Нахушева билдиргенди.\nОл айтханнга кёре, 2018-2019 жыллада окъуу учрежденияда мюлк-техника мурдорну жангыртырча уллу иш бардырылгъанды. Ол санда ичинде тынгылы ремонт этилгенди, «Доступная среда» программагъа келиширча мадарла къуралгъандыла, оборудование да ФГОС-ны излемлерине кёре алынады. «Биз студентлеге усталыкъларыны юсюнден толу хапар билдирирге, сынамларын ёсдюрюрге кюрешебиз», - деп чертгенди Фатима Беталовна.\n21.06.2019 - 09:01 → «Хар студентге энчи амал табаргъа итинеме»


Бюгюн да ал сафдады - Государственное учреждение "Редакция газеты "КАРАЧАЙ"\nБюгюн да ал сафдады\nКёбекланы Ахматны джашы Сапар джашаууну асламысын къуллугъуна берген керти адамладанды.\nОл бусагъатда Къарачай шахарда джашайды. Аны республикабызда кёб адам таныйды, хурметин кёреди, ол джашаууну 60 джыл чакълы бирин ветеринар къуллукъгъа берген мийик квалификациялы устады.\nСапар 1936-чы джыл Сары-Тюзде туугъанды. Кёчгюнчюлюкню заманында Джамбул областда орта школну бошагъанды. Эркинлик берилиб, туугъан джурту Къарачай-Черкесиягъа къайтхандан сора алгъы бурун зооветеринар техникумну, андан сора Ставрополь эл мюлк институтну ветеринар факультетин тауусханды. Иги окъугъаны анга хайыр болуб, студент джылларында огъуна каникуллагъа элге келген сагъатында ауругъан, аман ханс ашаб, къарынлары кёбген малланы сау этиб тургъанды.\nОл окъуу учреждениени бошагъандан сора, таулу джаш билимин андан ары ёсдюрюр мурат бла 1971-чи джыл Москвада ветеринар академияны педагогика факультетине кириб, аны да айырмагъа бошайды. Усталыгъыны юсю бла кёб джерде ишлегенди. Астрахань областда «Никольский» совхозну баш ветеринар врачы, Къыбыла Донецк трестни «Бешевский» совхозуну баш ветеринар врачы, Адыге-Хабль районну баш ветеринар врачы болуб тургъанды. Арт джыллада Коста-Хетагурово элни ветеринар участок пуктуну тамадасы болуб ишлегенди. Ол джыллада Сапар Восток хуторгъа, Орджоникидзе посёлокга да къарагъанды. Ол тёгерекде 800 тууар малны тюрлю-тюрлю аурууладан бакъгъанды. Къан алгъанды, дарман салгъанды, аягъы чыкъгъаннга-сыннганнга, бузоу табалмагъаннга къарагъанды. Аны бла да къалмай, 700 атны, кёб къанатлыны, итни, киштикни кёз туурада тутуб, алагъа ветеринар болушлукъ табдыргъанлай тургъанды.\nКъайда ишлесе да, адамладан сый табыб ишлегенди. Инджилиб келген адамгъа, кече-кюн демей, барыб къараб, ауругъан малны багъыб тургъанды. Уллу тёзюмю, адамлыгъы, ишленмеклиги болгъан адамды.\nАны джашауунда этген сейир затларыны бири кенгуругъа операция этгениди. 90-чы джыллада Москвадан Къарачай шахаргъа зоопарк келген эди. Аны кесини ветфельшери болады. Алай а джукъ эталмайды, тюз диагноз да салалмайды. Кенгуру а ауруб, къалтыраб, температурасы кёлтюрюлюб, халы аманнга кетеди. Зоопаркны ишчилери, Къарачай шахарны ветстанциясына барыб, болушлукъ излейдиле. Ветстанцияны тамадасы алагъа Кёбек улуну теджейди. Сапар анга къарагъаны бла операция этерге кереклисин ангъылайды. Алай а кенгуруну джыгъаргъа къыйынды. Анга къалай этсин? Зоопаркны ишчилери аны джыгъар мурат бла юсюне атыладыла. Ол къуйругъу бла уруб, биреуленни къолун сындырады. Сапар а, бойнундан тутуб, аны тынч этеди. Кенгуруну ичинде иринлеген джери болады. Сапар, аны табыб, иринин тышына джибереди, тазалаб бошагъанындан сора, джарасына керекли дарманланы джагъыб, мамукъ салыб, байлайды. Аны ол этген ашхы ишин шахарчыла бюгюн да унутмайдыла.\nКёбек улу, бусагъатда солууда болса да, ал сафдады. Адамла эртде замандача, анга келгенлей турадыла. Ол да, 80 джылдан атлагъанында да алагъа болушургъа кюрешеди. Джаш адамлагъа сынамын бериб юретеди. Баш категорялы ветеринар врачха, Кёбекланы Сапаргъа, адамлагъа джараб, ветеринар къуллукъда кёргюзген аламат джетишимлери ючюн, «Къарачай-Черкесияны махтаулу ветеринар врачы» деген сыйлы ат аталгъанды.\nОл юй бийчеси Лида бла бирге эки сабий ёсдюргенди. Бела Къарачай-Черкес кърал университетде ишлейди, доцентди. Джашы да ол университетни экономика факультетин бошагъанды.\nСапар бусагъатда туудукъларына къууана джашайды. Ингир болса, шахарны паркына чыгъыб, нарат, къайын тереклени сейирликлерине къарай, таза хауаны солуй, ариулукъгъа эси кетиб, Аллахха шукур этеди.


Табышлылыкъ бла кюрешгенлеге — кёлтюргючлюк - Государственное учреждение "Редакция газеты "КАРАЧАЙ"\nМындан алда табышлылыкъ эмда тюрлю-тюрлю проектлени къурау бла кюрешген джаш адамла Архыз посёлокда «Мой бизнес» деген бизнес-форумгъа джыйылгъан эдиле. Ол быйыл 3-чю кере бардырыла эди.\nФорумгъа бютеу Къарачай-Черкес Республикадан 200-ден аслам джаш адам къошулгъан эди. Аланы кеслерини финанс, бизнес билимлерин ёсдюрюрге, проектлени тамамлы джарашдырыб, джетишимли джакъласала, анга болушлукъ табаргъа мадарлары да бар эди.\nФорумну биринчи бёлюмюнде форумну къурагъан, анга директорлукъ этген, КъЧР-ни Туризмини, курортларыны эмда джаш тёлю политикасыны хакъындан министерствосунда сохталаны бирикген советини председатели Папшуов Расим, «КъЧР-ни Ёсюмюню корпорациясы» АО-ну баш директору Байрамкъулланы Науруз, Корпорацияда проектлеге къарагъан, «Синергия» деген МФПУ-ну бизнес-тренери Байчораланы Шамил дагъыда башха билимли, уста джаш адамла, табышлылыкъ иш бла кюрешгенле да окъуу-юретиу ишле бардыргъан эдиле. Хар блокда бир джангы затха юрене, табышлылыкъ ишде проектлени къалай джарашдырыргъа кереклисини эбине тюше бара эдиле джыйылгъанла.\nФорумну къурагъанла чертгенден, аланы баш борчлары Къарачай-Черкес Республиканы финанс-экономика болумун игилендириудю. Аны себебли, блокланы биринде джаш адамла талай командагъа юлешиниб, бир бёлек дерс бардырдыла. Аланы биринде республиканы джамагъатына не къадар хайырлы болурча, аслам иш орунла да къуралырча уллу бизнес-проектлени джарашдырыргъа керек эди. Сабийле берилген заманны бошуна иймей, хазыр башчыла кибик оноулаша эдиле, хар бири, теджеген проектини кемликлерин да ангылай, хайырын да тизе эди. Артда уа хар командадан бир келечи чыгъыб, юч проектни теджей эди. Сора алагъа башчылыкъ этген Байрамкъулланы Науруз, соруула бериб, команда сайлагъан санагъат къуру республикада болуб къалмай, къралыбызда, бир-бирледе уа бютеу дунияда не болумда болгъанын айта, сабийлеге керти магъаналы, кимге да хайыр келтирлик проектни сайларгъа мадар бере эди. Айхай да, джашагъан джерибизни халисин толу билген джаш адамла асламысына малчылыкъ, джерчилик бла байламлы проектлени теджей эдиле. Аны тышында да талай магъаналы санагъатны сайладыла джаш адамла. 50-миллионлукъ проектлени къурау бошалгъандан сора форумгъа къошулгъанла бир кесек солугъан, ауузланнган да этиб дагъыда бир дерсге олтурдула. Аны кёзюуюнде Байрамкъулланы Науруз алагъа экономика магъаналы джомакъны айтыб, анга тюз джууаб табаллыкъ бармыды, деб сорду. Кёбле ол ишни да тамамлы тындырдыла, бир къауумлары уа адамны керти сейирсиндирирча джууабла да бердиле. Науруз бизге айтхандан, ол джомакъ джаш адамлагъа экономика джаны бла тюз сагъыш эте билирге, аланы джитиликлерин, мадарлылыкъларын кёргюзеди.\n- Бу форумну биринчи бёлегиди, эндреуюк (декабрь) айны 4-де бардырыллыкъ конгрессде эсеблерин чыгъарлыкъбыз, - деб хапар айтды форумну директору Папшуов Расим. - Бизни борчубуз джаш адамлагъа бизнес, социал проектлени тюз джарашдырыргъа юретиргеди. Бу джол 20 чакълы бир проект джазыла турады, ол бек кёбдю. Аланы барына да биз къолубуздан келгенича болушлукъ этиб, федерал экспертле бла тюбешдирликбиз. Аны тышында джаш адамла кеслерини проектлерин джакълай билирге керекдиле. Ол да бек къыйын ишди. Джаш адамланы тюрлю-тюрлю сейир оюмлары аслам боладыла, алай а аланы джарашдырыб, джашауда ишлетиб башлагъан къыйын тиеди. Проект этиу, джакълау ишле бла шагъырей болгъандан сора ала ол оюмларын кереклисича джарашдырыргъа юренедиле, бек кёбле джетишимли да болгъандыла. Бюгюн дерследен сора проектлени джакълау иш бардырыллыкъды. Анда джетишимлилени саугъаларыкъбыз.\nФорумгъа 200 чакълы бир джаш адам къошулгъанды. Ала къуру Къарачай-Черкесиядан болуб къалмай, ШКФО-ну башха регионларындан да келгендиле. Къошулургъа излегенлени саны 400-ден артыкъ эди, аладан форумгъа керти эс бёлгенлени, ишлерге тырмашханланы сайлагъанбыз.\nСохталагъа, студентлеге биз иги эртдерек хапар беребиз. Форумгъа 14 джылдан 30 джылгъа дери джаш адамла къошулургъа боллукъдула. Школлада, баш билим берген заведениеледе билдириуле этебиз, студент советле бла къысха байламлылыкъда ишлейбиз. Бизге чыртданда бир проект оюму болмагъан, алай а табышлылыкъны эбине тюшерге, кесини финанс, бизнес билимин ёсдюрюрге излеген джаш адамла да келедиле. Асламысына аллайланы араларында джетишимлиле да кёб чыгъадыла. Бир юлгю келтирейим. Къарачай шахарда 3-чю номерли орта школгъа биринчи кере баргъаныкъда, сохтала толусу бла ангылагъан да этмеген эдиле не этерге, не джазаргъа кереклисин. 5 кюнню дерсле, юретиу ишле бардыргъаныбыздан сора ала проектле джарашдыргъан къой, бизни керти сейирсиндирген эдиле. Сёз ючюн, 8-чи классны сохталары бизни регионнга уллу хайыры, магъанасы боллукъ бизнес-проектни теджеген эдиле. Ол оюм ары дери бир адамны эсине да келмеген эди, ол а керти да керекли, кимге да уллу хайыры болгъан ишди.\nБыйылгъа дери форум «Ты предприниматель» деген ат бла бардырыла эди. Аны алчылары «Машук» форумгъа къошулуб, проектлерин теджегендиле, кёбле хорламлы да болгъандыла. Быйыл проектлени джакълаб, алагъа грантла алгъанланы ичинде бизни республика алчы болгъанды.\nДжаш адамлагъа табышлылыкъ бла кюрешген кёб адам дерс береди. «Бизнес бла кюрешир ючюн кёб ачха керекди», - деб тургъан сабийле бюгюнлюкде джетишимли ишлеб тургъан адамла бла тюбеб сёлешселе, ол джангылыч оюм болгъанын ангылайдыла.\nРасим айтхандан, республикан дараджалы форумгъа, анга къошулгъанлагъа да уллу болушлукъ этиледи. «Центр поддержки предпринимательства», «Корпорация развития КЧР» АО да къолларындан келгенича болушадыла. Инвесторладан да, къралдан да болушлукъ табылады. Быйыл ЦПП («Центр поддержки предпринимательства») 9 келишиуню джарашдыргъанды. Тюрлю-тюрлю джармалыкъланы, кёрмючлени джангы ишлеб башлагъан табышлы адамлагъа болушлукълары уллу болады. Чыгъаргъан затын элтиб башха регионда, ара шахарда кёргюзтсе, аллай бир алыучусу аслам боллукъду. Алай а кёрмючге неда джармалыкъгъа къошулур ючюн оруннга ачха тёлерге керекди. Ма ол заманда ЦПП болушлукъ этеди. Аны тышында да къралдан къаллай болушлукъ табаргъа боллукъларын кёргюзедиле аралыкъда, джангы дараджагъа чыгъаргъа кёлтюргючлюк да этедиле.\nАлларында къагъытланы бирине джаза, биринден окъуй тургъан джаш адамла бла сёлешсенг, аланы талпымакълыкълары къалай уллу болгъанын ангылай эдинг. Талайы бла сёлешиб, форумгъа не мурат бла, нюзюр бла къошулгъанларын сордум.\nШККъА-ны экономика институтуну 3-чю курсуну студенти Къоркъмазланы Таулан табышлылыкъ иш бла кюрешиб башлагъанды. Ол айтхандан, форумда бек кёб затха юреннгенди, джангылычларын табханды. Кесини бизнесин мындан ары да айнытыр, ёсдюрюр муратлыды.\nЭриккенланы Шамил проект ишлени джарашдырыу бла кёбден бери кюрешеди. Джаш адамны проекти мобильный телефонну болушлугъу бла суратха алыуду. Тюрлю-тюрлю ууакъ тюкенле кеслерине социал сетледе реклама этер ючюн ариу алыннган суратла керек боладыла. Аланы затларын суратлар ючюн телефонну кючю да джетишеди. Алай а ариу сурат алыргъа хар адамны къолу да джарашыб бармайды. Ол ишге юретир мураты барды Шамилни.\nБолурланы Зарема Джёгетей Аягъы шахарда Абрекланы Магомет атлы халкъла арасы ачыкъ колледжде окъуйду. Биргесине келген Бердиланы Лианача, Зарема да фармацевт боллукъду. Эки къызчыкъны да муратлары - проектлени уста джарашдырыргъа юренирге, ишлерин джетишимли бардырыргъа.\nДжаш адамла бары да бир аууздан форумну бек джаратханларын, энтда къошулургъа излегенлерин айта эдиле. Аланы кими хазыр проекти бла келиб, аны тюзете, джарашдыра эди, кими оюмларын проект халда джарашдырыр мадар табхан эди, бирсилери уа неге да джангыдан юрене эдиле.


Фильм увидимся в сентябре скачать бесплатно или смотреть увидимся в сентябре онлайн. Фильм see you in september скачать или смотреть online\nскачать Фильм увидимся в сентябре скачать бесплатно или смотреть увидимся в сентябре онлайн. Фильм see you in september скачать или смотреть online фильмы бесплатно на eZona.org\nФильм увидимся в сентябре скачать бесплатно или смотреть увидимся в сентябре онлайн. Фильм see you in september скачать или смотреть online - Скачать быстро\nСкачать фильм увидимся в сентябре / See You in September, русский перевод, качество DVD-Rip, бесплатно и без регистрации, смотреть трейлер Увидимся в сентябре онлайн.\n> Увидимся в сентябре\nBrian Anthony Wilson , Christopher Sieber , David Eigenberg , Estella Warren , James McDaniel , Joel Garland , Justin Kirk , Lindsey Kraft , Liza Lapira , Maulik Pancholy , Michael Hyatt , Michael Rispoli , Sandra Bernhard\nСкачать Увидимся в сентябре\nСмотреть Увидимся в сентябре онлайн\nТрейлер - cмотреть увидимся в сентябре онлайн\nПосле того, как вы посмотрели трейлер увидимся в сентябре online, вы можете перейти по ссылкам и скачать увидимся в сентябре бесплатно или за SMS.\nПеред тем как скачивать нажмите кнопку +1Быстро скачать Увидимся в сентябре\nСмотреть онлайн Увидимся в сентябре\nУвидимся в сентябре (1400 Mb)


Хунерлиги, жигерлиги, адеплилиги бла да бизге юлгю эди Къалам къарындашыбызны эсгере | Электронная газета "Заман"\nХунерлиги, жигерлиги, адеплилиги бла да бизге юлгю эди Къалам къарындашыбызны эсгере\nХазыр журналист болуп киши да туумайды, ол усталыкъны сайлап, энди ишлеп башлагъанла сынаулары болгъанладан юйренедиле. Ол жашау тёре болуп эрттеден келеди. Сора, биринчи атламланы этген заманда, ачыкъ жюрекли, тюз ниетли, керти да билимли адамланы араларына тюшсенг, ишинг къураллыкъды. Ма мени да ол жаны бла насыбым тутхан эди.\nШколну бошагъанымдан сора мени редакциягъа къарындашым Текуланы Жамал келтирген эди. Письмола бёлюмге аладыла да, Къулбайланы Алий бла бир кабинетге тюшеме. Ол а 1970 жылда болгъанды. Ма андан башлап, 2018 жылны декабринде ахшы тамата тенгибиз ауушхунчу, бизни байламлыгъыбыз юзюлмеген эди. Ахыр такъыйкъаларына дери Алий жазгъанын къоймагъанды, коллективден, газет окъуучуладан да ыспас табып тургъанды.\nЖазгъанда да - киши чурум тапмазча, бу сёз а былайгъа нек тюшгенди деп айталмазча. «Мен материалым газетде чыкъгъынчы тынчлыкъ тапмайма. Юйде да: «Аны аты тапсызды неда ол айтымны башхаракъ этсем керек эди деген сагъышла къоймайдыла»,-деген эди ол бир жол. Не сейир, мен да алайма, юйде да жазгъан, окъугъан материалларымы юсюнден сагъышла кетмейдиле, халат ычхындыргъанча болуп, элгенип окъуна уянама.\nНе жашырлыгъы барды, журналистлени ишлери къыйын, керекли да болгъанлыкъгъа, алагъа къырал саугъаланы санлап бирде узатадыла. Бек игилерин, бек фахмулуларын, бек белгилилерин да сайлайдыла. Къулбайланы Алийчаланы кёредиле намысларын, сыйларын да. Ол сабийлигинде окъуна ишлеп башлагъан эди, фронтха къолундан келген болушлукъну этип. «За доблестный труд в Великой Отечественной войне 1941-1945 гг.» майдалны да аны ючюн бергендиле. Мамыр жыллада уа Ленинчи юбилей майдалгъа тийишли болгъанды. Къабарты-Малкъарны бек сыйлы саугъасын – Баш Советни Президиумуну Сыйлы грамотасын да алгъанды. Андан сора да, республиканы Правительствосуну, Парламентини, тюрлю-тюрлю министерстволаны да сыйлы грамоталары бла кёп кере саугъаланнганды. «КъМР-ни культурасыны сыйлы къуллукъчусу» деген атны да намысы бла жюрютгенди.\nТекуланы ХауаКъМР-ни культурасыны сыйлы къуллукъчусу.


Владимир Путин волонтёрланы ишлерине бийик багъа бергенди | Электронная газета "Кабардино-Балкария"\nВладимир Путин волонтёрланы ишлерине бийик багъа бергенди\n11 марта, 2021 - 10:43\nРФ-ни Президенти Владимир Путин «Единая Россияны» волонтёрланы политикагъа къатышдырыу жаны бла предложенияларын тюзге санагъанды. Аны юсюнден «Мы вместе» битеуроссей акциягъа къатышханла бла тюбешиуде айтылгъанды.\n- Волонтёрла адамланы къайгъыларын биледиле. Ала бизге барыбызгъа да юлгюдюле. Мен, депутатча, власть органлада волонтёрла кёп болургъа кереклиси жанлыма – ала Къырал Думада, законла чыгъарыучу органлада хайырлы ишлерикдиле,-дегенди Томскну думасыны депутаты Владимир Самокиш.\nВладимир Путин волонтёр къымылдаула тюрлю-тюрлю кёз къарамлары, жыл санлары болгъан адамланы бирикдиргенлерин чертгенди. Ала политикагъа тюшселе, регионлада, къыралда кемчиликлени, жетишмеген затланы тамамлау жаны бла жангы башламчылыкъла эталлыкъдыла.\n- Мен предложенияны тюзге санайма, аны юсюнден алгъын да айтханма. Оюмлары, кёз къарамлары башха болгъанлагъа властьха келирге эркинлик берирге тийишлиди. Алай бла уа ачыкъ ушакъны кезиуюнде къыралыбызны алгъа элтирик оюмла тууарыкъдыла. Ол а бек магъаналыды,-дегенди РФ-ни Президенти.\n«Единая Россияны» башчысы Дмитрий Медведев бу сорууну магъаналылыгъын чертгенди. «Ол саугъа болмагъанын ангыларгъа керекди. Адам политика бла кюреширге сюе эсе, инсанларыбызны къайгъырыуларын биле эсе, аланы ачыкъ сюзерге хазыр эсе, аллайлагъа жол ачылыргъа тийишлиди»,-дегенди партияны башчысы.\n«Единая Россияны» Генсоветини таматасы Андрей Турчак партия уллу политикагъа келирге сюйгенлеге болушургъа хазыр болгъанын айтханды. Партия пандемияны кезиуюнде къыралда волонтёрланы бирикдиргенди. Бюгюн ала жюз мингден да кёпдюле. Мен, кеслерини саулукъларына да къайгъырмай, башхалагъа болушханлагъа артыкъда ыразыма. Алагъа биз ачыкъбыз. Волонтёрланы, жамауат иш бла кюрешгенлени айырыула аллы къол кётюрюулеге къатышыргъа, кеслерини къарыуларын кёрюрге чакъырабыз,-дегенди Андрей Турчак.\nПартияны Прохладныйде жер-жерли бёлюмюню волонтёр арасыны келечиси, женгил атлетикадан олимпиалы резервни спорт школуну тренери Виктория Родинаны оюмуна кёре, волонтёрланы политикагъа къатышдырыу иги башламчылыкъды.\n- Пандемияны кезиуюнде мен кёп сабийли юйюрлеге, абаданлагъа болушханма. Сабийлеге байрамла да къурагъанма. Алай бла адамланы къайгъырыуларын, излемлерин билеме деп шарт айталлыкъма. Форумда Владимир Путин власть органланы ишлерине волонтёрланы къатышдырыргъа кереклисин тюзге санагъанды. «Единая Россия» уа хар адамгъа да айырыула аллы къол кётюрюулеге къатышып, кесини кючюн сынаргъа онг берген жангыз партияды,-дегенди Виктория Родина.